qundao/data-zh-poetry huggingface dataset:
和谢朓镜台
作者：蔡兆华
朝代：清

宝台临净饰，一顾重千金。表里镂七宝，分明无两心。丹华灼烈烈，翠帐垂沈沈。芳袖幸时拂，应门重且深。
和鲍照咏燕
作者：蔡兆华
朝代：清

对此归飞燕，佳人懒织缣。曲房搴锦帐，夕殿下珠帘。泛艳回烟翠，余花落镜奁。衔泥巢君屋，无故坐相嫌。
传胪日纪恩
作者：蔡升元
朝代：清

入对彤庭策万言，句胪高唱帝临轩。国恩独被臣家渥，十二年间两状元。
苑西杂咏
作者：蔡升元
朝代：清

白塔东偏圆殿西，红墙迤逦绿杨堤。六街洗后清于水，不放轻尘上马蹄。禁苑春风次第来，香车轣辘走轻雷。卖花声过墙东去，知是丰台芍药开。蓬池十里芰荷香，金碧琉璃水殿凉。载得恩波天上住，镜湖不羡贺知章。琼华佳气蔼葱茏，金粟坛前白玉峰。铃铎声传天半里，好风时杂禁垣钟。芦花菱叶丝丝雨，紫阁红楼面面风。最是秋来凉月夜，水连天处碧空濛。丹甍翠网碧栏干，玉蝀桥头立马看。望到直庐最深处，始知身在五云端。
苑西杂咏·其一
作者：蔡升元
朝代：清

白塔东偏圆殿西，红墙迤逦绿杨堤。六街洗后清于水，不放轻尘上马蹄。
苑西杂咏·其三
作者：蔡升元
朝代：清

蓬池十里芰荷香，金碧琉璃水殿凉。载得恩波天上住，镜湖不羡贺知章。
苑西杂咏·其二
作者：蔡升元
朝代：清

禁苑春风次第来，香车轣辘走轻雷。卖花声过墙东去，知是丰台芍药开。
苑西杂咏·其五
作者：蔡升元
朝代：清

芦花菱叶丝丝雨，紫阁红楼面面风。最是秋来凉月夜，水连天处碧空濛。
苑西杂咏·其六
作者：蔡升元
朝代：清

丹甍翠网碧栏干，玉蝀桥头立马看。望到直庐最深处，始知身在五云端。
苑西杂咏·其四
作者：蔡升元
朝代：清

琼华佳气蔼葱茏，金粟坛前白玉峰。铃铎声传天半里，好风时杂禁垣钟。
原韵和琴川萧石芗先生自挽诗
作者：蔡又新
朝代：清

满拟苍松耐岁寒，忽闻彫陨两眉攒。毗陵分袂思高谊，建业同舟忆旧欢。魂魄定应箕尾托，仪容祇好画图看。如君仁厚修文早，不是知音亦楚酸。
寓斋晚坐
作者：蔡含灵
朝代：清

自笑懒成癖，一官今又闲。客疏安用避，门静不须关。睡稳高吟后，凉生落照间。旷遐诚有分，莫强论时艰。
登齐云洞天
作者：蔡启僔
朝代：清

壁立峰千仞，云开石径斜。树身无岁月，人影带烟霞。耳目违尘事，仙凡自一家。前踪犹可问，香饭等胡麻。
不倒翁
作者：蔡国琳
朝代：清

莫笑衰颓一老翁，脚跟无定转如蓬。任人倾轧终能立，看我伛偻尚自雄。状纵拘牵如傀儡，性非顽固狎儿童。只求获免今时祸，那惜当场遍鞠躬。
北园别馆
作者：蔡国琳
朝代：清

一过丛林倍怆然，当时霸业尚流传。菩提钟彻三千界，粉黛香销二百年。断壁苍茫留夕照，老松萧瑟锁寒烟。凭谁得问兴亡事，古佛拈花笑坐禅。
吊云林太守
作者：蔡国琳
朝代：清

七年善政播南疆，种得清阴十里棠。尚有鲲沙资硕画，遽骑箕尾返仙乡。药烟集在诗成纤，梅雨声乾恨共长。回首公馀文宴日，独挥老泪对斜阳。兰溪事毕亟旋鞭，趋拜灵帏一泫然。小别讵知成永诀，论交犹忆递吟笺。岘山碑记思羊祜，居士名传證佛缘。太息老成易凋谢，归真才过服官年。
吊云林太守·其一
作者：蔡国琳
朝代：清

七年善政播南疆，种得清阴十里棠。尚有鲲沙资硕画，遽骑箕尾返仙乡。药烟集在诗成纤，梅雨声乾恨共长。回首公馀文宴日，独挥老泪对斜阳。
吊云林太守·其二
作者：蔡国琳
朝代：清

兰溪事毕亟旋鞭，趋拜灵帏一泫然。小别讵知成永诀，论交犹忆递吟笺。岘山碑记思羊祜，居士名传證佛缘。太息老成易凋谢，归真才过服官年。
寄呈新竹王松友竹词长
作者：蔡国琳
朝代：清

愧未交游四海宽，奇才瀛岛似君难。借筹他日隆前席，定有新猷策治安。
庆飨老典
作者：蔡国琳
朝代：清

典隆飨老第三回，南国齐擎献寿杯。节帅醲恩周蔀屋，海筹乐事庆春台。郦泉碧酿延龄菊，仙界香薰别苑梅。自是太平全盛日，郁葱佳气满蓬莱。
延平王祠题壁
作者：蔡国琳
朝代：清

生标忠节殁为神，瀚海风涛百战身。祖训一篇和泪读，田横岛上泣孤臣。跨浪鲸鱼盖世雄，寒榕祠外尚吟龙。廿年正朔存天复，招抚甘辞爵上公。滇池浙水纠同盟，痛哭神州一日倾。直向东南争半壁，楼船海上任纵横。天意从难一旅兴，鲲鯓无复海波腾。参军梦蝶名园在，也有诗人杜少陵。金陵直捣力原优，转瞬闽南失五州。遗恨不从诸将计，崇明借箸有奇谋。忍使明家社稷亡，欲回残日返扶桑。一般赐姓辉青史，忠义何如李晋王。望北空期克复功，弹丸割据霸图雄。千秋鹿耳门前水，犹作胥涛捲怒风。北园已作说经场，不是王亡明讵亡。零落寒梅花一树，有人凭吊立斜阳。
延平王祠题壁·其一
作者：蔡国琳
朝代：清

生标忠节殁为神，瀚海风涛百战身。祖训一篇和泪读，田横岛上泣孤臣。
延平王祠题壁·其七
作者：蔡国琳
朝代：清

望北空期克复功，弹丸割据霸图雄。千秋鹿耳门前水，犹作胥涛捲怒风。
延平王祠题壁·其三
作者：蔡国琳
朝代：清

滇池浙水纠同盟，痛哭神州一日倾。直向东南争半壁，楼船海上任纵横。
延平王祠题壁·其二
作者：蔡国琳
朝代：清

跨浪鲸鱼盖世雄，寒榕祠外尚吟龙。廿年正朔存天复，招抚甘辞爵上公。
延平王祠题壁·其五
作者：蔡国琳
朝代：清

金陵直捣力原优，转瞬闽南失五州。遗恨不从诸将计，崇明借箸有奇谋。
延平王祠题壁·其八
作者：蔡国琳
朝代：清

北园已作说经场，不是王亡明讵亡。零落寒梅花一树，有人凭吊立斜阳。
延平王祠题壁·其六
作者：蔡国琳
朝代：清

忍使明家社稷亡，欲回残日返扶桑。一般赐姓辉青史，忠义何如李晋王。
延平王祠题壁·其四
作者：蔡国琳
朝代：清

天意从难一旅兴，鲲鯓无复海波腾。参军梦蝶名园在，也有诗人杜少陵。
恭和李门先生大人甲辰1904元旦瑶韵
作者：蔡国琳
朝代：清

令序逢元日，仁风沛紫宸。有生同贺岁，无物不含春。政懋纯良绩，公原社稷臣。文明新气象，惠及海南民。
感事
作者：蔡国琳
朝代：清

中外名传二十年，元侯勋业纪凌烟。岂知此老同秦桧，不独甘心献莒田。举国合辞争割地，疆臣誓死欲回天。是非何必千秋定，一局残棋已了然。
感事
作者：蔡国琳
朝代：清

匡时频望济川舟，王粲年来倦倚楼。兵衅骤开箕子国，妖氛又涨萨摩州。中朝仗仪诛封豕，大帅无心纵火牛。十载海军都畀敌，有谁强弩射涛头。
感事
作者：蔡国琳
朝代：清

闻鸡竞枕祖生戈，节制终资马伏波。久已同仇思敌忾，未堪晞发在阳阿。有团犹贵勤言练，不战焉能遽议和。臣朔纵非诸将士，拟赓兵甲净银河。
感事
作者：蔡国琳
朝代：清

鲲身僻处大瀛东，蜃气横嘘雾脚红。客有虬髯曾自主，地非瓯脱竟输戎。魏城错是何人铸，阮籍途真此日穷。要使狂澜回既倒，诸公共济在和衷。
敬步李门太守仁山小墅自题瑶韵
作者：蔡国琳
朝代：清

仁山营别墅，如在画图中。野鸟窥新绿，池鱼唼落红。仙源差可拟，佳趣本难穷。时向闲庭立，浇花课小童。层峦环缥缈，卜筑白云楼。献客猿投果，谈经石点头。世情凭扰扰，天籁自悠悠。即此容高啸，烟霞物外幽。
敬步李门太守仁山小墅自题瑶韵·其一
作者：蔡国琳
朝代：清

仁山营别墅，如在画图中。野鸟窥新绿，池鱼唼落红。仙源差可拟，佳趣本难穷。时向闲庭立，浇花课小童。
敬步李门太守仁山小墅自题瑶韵·其二
作者：蔡国琳
朝代：清

层峦环缥缈，卜筑白云楼。献客猿投果，谈经石点头。世情凭扰扰，天籁自悠悠。即此容高啸，烟霞物外幽。
秋日感怀
作者：蔡国琳
朝代：清

叶落空阶秋气閒，艰难两鬓渐生斑。柴桑归老陶元亮，枯树伤心庾子山。少壮几时年欲暮，功名一霎念全删。谋生剩有蜗庐在，参透禅机静掩关。
秋日感怀·其二
作者：蔡国琳
朝代：清

鸠居暂获一枝安，湖海飘零泪未乾。春草池塘康乐梦，秋郊茅屋杜陵寒。过江名士悲司马，赁庑馀生学伯鸾。留得故园松菊在，清风两袖不嫌单。
秋日谒延平郡王祠
作者：蔡国琳
朝代：清

长松盘空瘦蛟舞，败叶飒飒如秋雨。红墙一角暮云平，郑王祠宇昭千古。圣代褒封祀典崇，鼎新庙貌极穹窿。易名忠节辉青史，俎豆春秋拜下风。太息前朝丁季造，只身欲挽狂澜倒。雄心虽说效扶馀，比似田横栖海岛。焚罢蓝衫换战衣，鲸鱼到处碧波飞。滇南犹有嗣君在，闽事无成涕几挥。厦金两屿全师抗，舳舻千里谋北向。三军齐唱望江南，未许香焚孝陵上。九皋航海往来频，正朔犹存天祐春。退步洪荒开世界，天心亦似爱孤臣。相从文武多俊杰，馀生草裹苌弘血。返日挥戈恨未能，幕府西台泪悽咽。由来烈母有奇儿，庭下寒梅挺古姿。可惜将星旋告霣，渡河宗泽恨终垂。大厦已倾支不得，长耳草鸡谶群识。窜身耻作陈宜中，力战何殊李定国。古木荒凉噪暮鸦，寺称海会几年华。杜鹃血染王孙草，精卫冤含帝子花。记室麟鸿绝命词，舍人苜宿大哀赋。零丁洋里叹零丁，吮毫欲续文山句。人生忠孝本难全，移孝作忠可与权。瞿张所处堪伯仲，文肃吁恳荩疏传。同甫气豪有健笔，楹联字字胸臆出。我今瞻拜荐馨香，采风簪笔纪其实。辟地擎天伟绩彰，葵倾私慕民难忘。怒涛犹作灵胥恨，多少诗人吊夕阳。
秋荷
作者：蔡国琳
朝代：清

杨柳池亭几断魂，荡桡曾说出闾门。月明盖静倾疏影，露冷房幽坠粉痕。洛女尚留罗袜步，西施原住镜湖村。浣纱女伴如相忆，为报飘流忍再论。瑟瑟西风半夜霜，别饶愁思在横塘。一湾夕照馀金粉，十里凉波启镜箱。赠客合持中妇绮，少时曾嫁汝南王。采菱曲好桃根老，憔悴羞过白下坊。花为妆饰叶为衣，楚客吟馀景已非。太液池前芳宴罢，若耶溪畔画船稀。香清旧护鸳巢稳，色淡空怜雁影飞。犹记纳凉消夏日，筒杯有约未曾违。铅华洗尽倍堪怜，秋水盈盈一抹烟。子本有心生太苦，丝虽无力恨常绵。汉皋解佩方前夕，华井传觞又隔年。莫谓秋光零落甚，自全清洁画栏边。
秋荷·其一
作者：蔡国琳
朝代：清

杨柳池亭几断魂，荡桡曾说出闾门。月明盖静倾疏影，露冷房幽坠粉痕。洛女尚留罗袜步，西施原住镜湖村。浣纱女伴如相忆，为报飘流忍再论。
秋荷·其三
作者：蔡国琳
朝代：清

花为妆饰叶为衣，楚客吟馀景已非。太液池前芳宴罢，若耶溪畔画船稀。香清旧护鸳巢稳，色淡空怜雁影飞。犹记纳凉消夏日，筒杯有约未曾违。
秋荷·其二
作者：蔡国琳
朝代：清

瑟瑟西风半夜霜，别饶愁思在横塘。一湾夕照馀金粉，十里凉波启镜箱。赠客合持中妇绮，少时曾嫁汝南王。采菱曲好桃根老，憔悴羞过白下坊。
秋荷·其四
作者：蔡国琳
朝代：清

铅华洗尽倍堪怜，秋水盈盈一抹烟。子本有心生太苦，丝虽无力恨常绵。汉皋解佩方前夕，华井传觞又隔年。莫谓秋光零落甚，自全清洁画栏边。
郑延平
作者：蔡国琳
朝代：清

客是虬髯张仲坚，艰难只手欲回天。舳舻衔尾曾横海，正朔前朝当纪年。赐姓早邀隆武识，孤忠讵逊晋王贤。閒来暂过开元寺，犹有苍松起暮烟。
郑延平·其三
作者：蔡国琳
朝代：清

一木偏思大厦支，廿年慷慨屡兴师。未能西北中原定，先向东南半壁窥。忠孝难兼儿有恨，滇黔虽远节无亏。祇今鹿耳潮声急，也似灵胥激愤时。
郑延平·其二
作者：蔡国琳
朝代：清

神人冠带跨长鲸，赤嵌城前水顿平。能使荷兰甘避地，别开世界且屯兵。田横岛上遗民泪，祖逖舟中击楫情。太息大星虽告陨，临终犹作渡河声。
珍珠泉用涪翁第二泉韵
作者：蔡增澍
朝代：清

寻春访古高人俱，故宫剥落题楣书。穿林坐石俯方沼，清泉的的喷明珠。地炉瓦鼎烹云腴，惠山中泠百不如。买田阳羡亦下策，未若结宇依明湖。
重登黄鹤楼
作者：蔡复午
朝代：清
体裁：七言律诗

六载罗平妖鸟鸣，烽烟靖后此重经。浮云不尽长江白，晓日仍衔大别青。地控郧襄连左辅，天回楚粤接南溟。凭阑欲擪梅花笛，惊起蛟龙出水听。
舟中即事和黄琴山自高要邮寄韵
作者：蔡如苹
朝代：清

一片珠江月，凉波欲化烟。海如天不夜，人合酒为年。香雾瞢腾泫，镫光上下连。金钱能买醉，樽共倒花前。
临江仙
作者：蔡婉罗
朝代：清

飞尽流萤无兴扑，扇儿闲却秋风。远山夜半又闻钟。解衣斜对影，欲寝恨床空。凄断银缸浑欲灭，数声窗外孤鸿。夜凉如水出帘栊。微云淡河汉，疏雨滴梧桐。
满江红·咏扇
作者：蔡婉罗
朝代：清

似雪齐纨，初裁就、一轮明月。堪爱处，合欢新样，笑遮双靥。遣兴试描秦女凤，添愁扑散庄生蝶。羡团圆，素影伴佳人，终朝夕。湘枕畔，纱橱侧。纤手玩，香难歇。想班姬幽怨，倩伊曾说。漫恃君恩怀袖里，每嗟秋至春风发。最伤情、时节易炎凉，轻抛撇。
点绛唇·对灯
作者：蔡婉罗
朝代：清

帘外无风，芭蕉尚滴朝来雨。寒生金缕。灯欲和人语。剔去灯花，红泪休教觑。还留住。影儿相顾。同在屏山路。
三苏祠联
作者：蔡宗建
朝代：清
体裁：联

是父生是子，家学一门，自昔声名弥宇宙；难兄更难弟，象贤两世，至今俎豆重乡邦。
挽张之洞联
作者：蔡宝善
朝代：清
体裁：联

是新世稘开幕伟人，教育仿美利坚，武备规德意志，主持立宪复效英吉黎，报国仰谋猷，一柱擎天，允矣中兴资令弼；为旧学界守成钜子，经术如戴东原，史才迈钱嘉定，博综九流更过纪文达，及门穷拟议，两楹征梦，伤哉海内失宗师。
挽张百熙联
作者：蔡宝善
朝代：清
体裁：联

雅量如谢安石，风度似张曲江，卅年天鉴公忠，生荣死哀，赗赠九重颁异数；宏奖若毕灵岩，腾达类徐东海，一旦人亡模楷，山颓木坏，孤寒八百哭同声。
贺张百熙60寿联
作者：蔡宝善
朝代：清
体裁：联

司中旧列三公位；命教亲为四海师。
挽张百熙联
作者：蔡宝瑞
朝代：清
体裁：联

大学启宏规，得天下英才而教育；遗书足千古，振国民立宪之精神。
村中晓起二首·其一
作者：蔡家瑜
朝代：清
体裁：五言绝句

霜落寒渐深，荒鸡唤人起。驱牛人已归，衣上霜如水。
村中晓起二首·其二
作者：蔡家瑜
朝代：清
体裁：五言绝句

红日在山坳，白云遮远树。欲访隔溪人，不见溪边路。
汉口竹枝词·其一
作者：蔡寄鸥
朝代：清
体裁：词

汉皋报纸信堪夸，今岁新添共十家。毕竟是谁材料好，不妨瘰疠带葵花。
汉口竹枝词·其二
作者：蔡寄鸥
朝代：清
体裁：词

车如流水马如龙，楼阁层层在望中。新市场前人似蚁，红男绿女笑相逢。
观音会
作者：蔡寄鸥
朝代：清
体裁：七言绝句

东家姊妹约西邻，检点衣裳色色新。都向白衣庵里去，大家稽首拜观音。
坦坦埼
作者：蔡寅斗
朝代：清

平桥跨曲池，池清波渺瀰。沙泪聚闲鸥，塔影沉寒水。澄碧映琴书，浮光上棐几。日晚坐虚亭，怅然怀彼美。
挽徐澄斋太史
作者：蔡寅斗
朝代：清

倦飞孤鹤下烟霄，劫外灵光见后凋。海舶云旗归万里，经筵雪鬓待三朝。老馀秃管论删述，病卜青山卧寂寥。谁为元亭重载酒，满江枫叶荡寒潮。
游盘山
作者：蔡寅斗
朝代：清

渔阳千里郁巃嵷，第一名山压蓟东。白练粘天飞绝顶，苍龙裂石挂遥空。茫茫云气长城入，漠漠风烟古塞通。何日相随石门叟，掉头还与问鸿蒙。雄奇形胜自天开，遥拱神京冠八垓。地势直从沧海尽，山形还向太行回。烟云深处迷盘谷，风雨声中啸剑台。闻道宸章烛霄汉，磨崖百丈破莓苔。
游盘山·其一
作者：蔡寅斗
朝代：清

渔阳千里郁巃嵷，第一名山压蓟东。白练粘天飞绝顶，苍龙裂石挂遥空。茫茫云气长城入，漠漠风烟古塞通。何日相随石门叟，掉头还与问鸿蒙。
游盘山·其二
作者：蔡寅斗
朝代：清

雄奇形胜自天开，遥拱神京冠八垓。地势直从沧海尽，山形还向太行回。烟云深处迷盘谷，风雨声中啸剑台。闻道宸章烛霄汉，磨崖百丈破莓苔。
哀江岷樵中丞
作者：蔡寿祺
朝代：清

罡风日夜起江滨，摧折东南柱石臣。诸葛有才方乐毅，贺兰无意救张巡。孤军竟尔成沙鹤，大节真堪泣鬼神。犹记腐儒曾献策，早将忠义达枫宸。危城援绝讵能全，百战余生一旦捐。投笔漫夸班定远，裹尸真见马文渊。丹心耿耿同朝惜，青史煌煌异日传。不为枌榆叨庇荫，临风也合泪潸然。
哀江岷樵中丞·其一
作者：蔡寿祺
朝代：清

罡风日夜起江滨，摧折东南柱石臣。诸葛有才方乐毅，贺兰无意救张巡。孤军竟尔成沙鹤，大节真堪泣鬼神。犹记腐儒曾献策，早将忠义达枫宸。
哀江岷樵中丞·其二
作者：蔡寿祺
朝代：清

危城援绝讵能全，百战余生一旦捐。投笔漫夸班定远，裹尸真见马文渊。丹心耿耿同朝惜，青史煌煌异日传。不为枌榆叨庇荫，临风也合泪潸然。
挽向军门荣
作者：蔡寿祺
朝代：清

将星一夜堕江东，耿耿元精返太空。小丑孙恩仍负险，将军向宠竟无功。纵横雾气愁难扫，呜咽涛声恨不穷。两浙三吴失屏障，万家涕泪洒秋风。粤西横槊战功高，吴楚奔驰胜算操。一代虎威谁继武，中原蚁贼尚如毛。兴唐裴郭偏无命，扶晋陶温枉自劳。帐下貔貅原可用，欲从李祐访星韬。
挽向军门荣·其一
作者：蔡寿祺
朝代：清

将星一夜堕江东，耿耿元精返太空。小丑孙恩仍负险，将军向宠竟无功。纵横雾气愁难扫，呜咽涛声恨不穷。两浙三吴失屏障，万家涕泪洒秋风。
挽向军门荣·其二
作者：蔡寿祺
朝代：清

粤西横槊战功高，吴楚奔驰胜算操。一代虎威谁继武，中原蚁贼尚如毛。兴唐裴郭偏无命，扶晋陶温枉自劳。帐下貔貅原可用，欲从李祐访星韬。
挽吴可读联
作者：蔡寿祺
朝代：清
体裁：联

皋言憨直我同称，记曾北阙上书，色动朝廷，声传里闬；尸谏忠贞君独擅，从此东山归骨，光争日月，气精风霆。
挽郭嵩焘联
作者：蔡寿鸿
朝代：清
体裁：联

大道莫能容，退处江湖，手泽行看足千古；羌夷犹戴德，矧侪弟子，心丧讵只服三年。
佳人
作者：蔡希邠
朝代：清

佳人抱绝色，贞静性寡欢。容华耀霜菊，姿态凌风兰。浣纱自织布，羞被绮与纨。世情向浮薄，得贤古所难。绸缪缔君子，自谓摅肺肝。和鸣悦同调，丹凤谐青鸾。岂知中道乖，一旦分羽翰。回文叠缄恨，鱼帛沈江湍。君虽弃妾好，妾弃良亦安。人生靡新故，终始贵不刊。愿君三复思，群口方讥弹。
六安万寿宫许真君殿联
作者：蔡希邠
朝代：清
体裁：联

百尺拥奔硐，每看气吐丹虹，地底疑通仙井水；一家飞拔宅，为想神游碧汉，天边常起故山云。
太平归顺道署一角山房联
作者：蔡希邠
朝代：清
体裁：联

容树干云当户立；放山带石过墙来。
太平归顺道署二堂联
作者：蔡希邠
朝代：清
体裁：联

燕庆恰初成，安得更创千万间，俾寒素皆大庇托；蛮陬非易治，时或相从二三子，为愚贱共细推求。
太平归顺道署二门联
作者：蔡希邠
朝代：清
体裁：联

开诚布公，重门洞辟；发号施令，两水合流。
太平归顺道署大堂联
作者：蔡希邠
朝代：清
体裁：联

百粤此穷边，猥授锁钥专司，可能熟审重轻，攘绥罔外；一官今始设，忝邀屏藩分寄，但愿通筹久远，惠保无疆。
太平归顺道署头门联
作者：蔡希邠
朝代：清
体裁：联

恩光远被从天北；声教宏敷接日南。
太平归顺道署花厅联
作者：蔡希邠
朝代：清
体裁：联

手起楼台，不辞刻意经营，毋使后人笑我拙；心关闾巷，常抱满怀忧乐，愿与斯民同此情。
太平归顺道署花厅联
作者：蔡希邠
朝代：清
体裁：联

莫问岚烟菁露；只谈水月松风。
寿州同治帝灵堂二门联
作者：蔡希邠
朝代：清
体裁：联

北极痛升遐，矧兼雪惨风凄，大地山川都变色；南中迓遗诏，刚值星回斗转，高天雨露尽留恩。
寿州同治帝灵堂头门联
作者：蔡希邠
朝代：清
体裁：联

莫不尊亲；如丧考妣。
寿州同治帝灵堂正殿联
作者：蔡希邠
朝代：清
体裁：联

十三载重整乾坤，上承两宫，下刑百辟，一德喜交孚，方幸政听从心，率土讴歌瞻凤阙；亿兆民全安耕凿，内平诸寇，外抚四夷，金瓯资永奠，何意功成撒手，普天号泣向龙湖。
挽何谨顺联
作者：蔡希邠
朝代：清
体裁：联

读书成进士，作宦现宰官，十九年才转寸阶，刚佐鸳江旋撒手；救药愧良医，咏花思老友，七八月甫经分袂，竟归鹫岭倍伤心。
挽彭玉麟联
作者：蔡希邠
朝代：清
体裁：联

溯先后同出胶庠，忆从转饷江淮，方岌岌建业未平，两字屡叨称血性；论勋名自垂宇宙，料得骑箕霄汉，应耿耿匈奴独在，九原终觉负心期。
挽李光熙父子联
作者：蔡希邠
朝代：清
体裁：联

殉棺死孝，捧檄死忠，惊霎时两代捐躯，齐赴波涛完大节；立坊予旌，建祠予祀，料此日九原含笑，并游瀛岛列仙班。
挽陈嘉联
作者：蔡希邠
朝代：清
体裁：联

万岭云遮，叹天意苍茫，不图壮士长辞，才得成功星忽陨；双溪水激，听涛声呜咽，端为匈奴犹在，似含遗恨海难填。
柳州偕曹介藩太守金辅臣司马游立鱼峰遍探岩洞诸胜遂题
作者：蔡希邠
朝代：清

灵鱼自何年，波底猝飞出。龙门不得上，矫首作山立。化龙虽未成，终胜枯鱼泣。至今石缝髓，常带残沫湿。其腹空能容，中有洞六七。平生抱奇好，特为留一日。招携两长官，车马亭前集。幽岩户不扃，左右随客入。突兀挺孤砫，诡异罗四壁。仰骇崩朵云，离地才数尺。摩顶防欲压，势甚危岌岌。缨络纷下垂，纯是钟乳汁。天女霞裁帔，罗汉风飘笠。貌固难尽传，目亦无暇给。岂知涉犹浅，愈转境愈密。窈深曲而达，白昼黑于漆。秉烛为我导，所到必穷历。雪窦放光明，变幻相千亿。神物互屈蟠，恶兽相搏击。森然欲攫人，对此毛发慄。睨视忽猛省，谬想潜起蛰。安得驱雷霆，更挟风雨力。奋鬣山动摇，一夜头角戢。阴崖徙空潭，惊舞赤鲩赤。骑之蹑云汉，万里江倒吸。
霍邱东门城楼联
作者：蔡希邠
朝代：清
体裁：联

蓼国重熙，看山色湖光，依旧绕万家烟火；杏坛孔迩，喜朝霞春日，簇新成一代文章。
东郊晚步
作者：蔡庄鹰
朝代：清

残暑风袪淡若秋，苍茫向晚步优游。东皋远火飞疏树，南浦归云拥渡舟。拓落不嫌冰是骨，腾骧或望角生头。康庄自听从容赴，捷径多应逊一筹。
偶因购石作墙为里侩所阻将聚众斗矣急以诗代柬求王铁崖茂才解围事后喜而录之
作者：蔡廷兰
朝代：清

君家世居铁铁尾，约去吾乡未三里。婚姻况乃朱陈谐，肥瘠岂如秦越视。我昨鸠工版筑兴，偶向君邻购石子。物各有主原非偷，售而得之乌容已。驱顽未学秦皇难，负重先教夸娥徙。无端局外声喧豗，攘臂突前相角抵。竟欲投辖同留宾，公然操杖辱加捶。初犹扣胫继撞胸，幸免折肱痛血指。试请息怒姑徐徐，云是此石渠曾市。就中委曲谁能知，遽呼宅主讯端委。主称典屋非卖石，署契分明敢谲诡。渠方气短歛足逃，衅由张三祸及李。寻常小隙抵死争，仓皇平地风波起。我闻众怒急缨冠，蛮触纷纷笑太鄙。会须登堂来负荆，排解先教达片纸。
兰花
作者：蔡廷兰
朝代：清

生依岩谷爱幽清，肯比萧敷与艾荣。独有芳菲含露气，不须颜色动风情。人怀远遁频通问，迹寄空山自得名。多谢春晖怜小草，国香何事费公评。
再呈周观察
作者：蔡廷兰
朝代：清

绛节新从海外移，锦囊又补纪游诗。三千帑运筹加赈，十万生灵免阻饥。忧世真同由己切，受恩翻悔得公迟。社仓重踵南康议，他日澎山系去思。领略芝颜笑语亲，金针密度指迷津。挥毫字挟风霜气，下榻光生雨露春。早有瑶篇公海内，又携珊网遍湖滨。探怀欲把心香爇，不省云泥隔此身。
再呈周观察·其一
作者：蔡廷兰
朝代：清

绛节新从海外移，锦囊又补纪游诗。三千帑运筹加赈，十万生灵免阻饥。忧世真同由己切，受恩翻悔得公迟。社仓重踵南康议，他日澎山系去思。
再呈周观察·其二
作者：蔡廷兰
朝代：清

领略芝颜笑语亲，金针密度指迷津。挥毫字挟风霜气，下榻光生雨露春。早有瑶篇公海内，又携珊网遍湖滨。探怀欲把心香爇，不省云泥隔此身。
周芸皋夫子招宴榕林
作者：蔡廷兰
朝代：清

消炎天气正初秋，避暑榕林快胜游。满座笙歌连日醉，群公笔墨几时留。松生午籁涛喧榻，竹翳斜晖影倒楼。西望蒲帆明远浦，一回诗思在沧洲。
夏日喜雨呈蒋怿庵镛刺史
作者：蔡廷兰
朝代：清

赤熛扬明威，旱魃煽其怒。炎炳谁操持，阴阳失调护。万里烧长空，四围燃火树。草木燋乾枯，飞鸟不得度。泉壑绝涓流，禾苗尽偃仆。仰食资东瀛，舟楫来何暮。敢望盈箱求，翻遭闭籴误。一粒一酸辛，负挈满道路。吁嗟中泽鸿，几为涸辙鲋。贤哉良司牧，下车询农务。丰歉递相寻，灾祲亦定数。胡兹孤岛黔，奈何抱沉痼。圣世宏宽仁，轻徭复薄赋。无如瘠土贫，风旱频年遇。生计窘耕渔，颠连憯莫诉。我民竟何辜，对天默呼吁。方版疏一通，云坛香一炷。有谪则祸予，莫俾民太苦。忽然触石云，散作漫天雾。阴霾昼迷濛，玉虎晨鸣呴。列缺并飞廉，屏翳齐交互。须臾沛滂沱，岸谷倏崩注。或为空中丝，或似草间露。连朝积霪霖，十日沃沾霔。化泽遍均匀，天公周布濩。村墅沐新膏，原田发生趣。农夫拜官赐，一祷逢甘澍。早谷馀高粱，晚季卜秋穫。花生绵根荄，朱蓣长园圃。幸无台飓伤，又免蝗螟蠹。米价渐渐低，粮运源源赴。更须惩奸商，专市亦可恶。开仓议平粜，救荒良有具。驱鼠防穿墉，彻桑及未雨。惭予枵腹谈，迂腐呈俚句。蒿目怜苍黎，空拳策富裕。再三白当途，缓急慎所措。愿奉太平觞，讴歌乐含哺。
寿熊介臣观察
作者：蔡廷兰
朝代：清

銮坡声价重春明，秋典分司讼狱平。绶绾银章来赤嵌，符飞铜虎下沧瀛。大荒海外慈云被，绝险天南砥柱擎。总为生民开寿域，黄堂几度看称觥。
寿黄春池广文
作者：蔡廷兰
朝代：清
体裁：七言律诗

海外通经旧有名，颍川治谱擅家声。文章寿世千秋永，节烈匡时一郡倾。槐市昔曾留矩范，榆乡今已遂澄清。且看大展经纶手，未许閒居老此生。
寿黄春池广文
作者：蔡廷兰
朝代：清

海外通经旧有名，颖川治谱擅家声。文章寿世千秋永，节烈匡时一郡倾。槐市昔曾留矩范，榆乡今已遂澄清。且看大展经纶手，未许閒居老此生。
巡道周公有社仓之议言事者虑格于旧例公概然力任其成立赋抚恤歌六章发明天道人心之应淋漓悽恻情见乎词用述其意更为推衍言之续成长歌一篇
作者：蔡廷兰
朝代：清

大灵无涕登苍穹，叫阍不答天梦梦。开辟以来千万劫，水火疾疫与兵戎。谁言盛世无灾祲，尧水汤旱周大风。黔黎浑噩不知识，空自披发号鸿濛。宣经念佛浑多事，惟有行善可回造化工。福善祸淫应如响，普天之下其理同。薄海苍生吾赤子，繄岂澎湖一隅中。澎湖一岛临汪洋，西扼金厦东台阳。干戈盗贼总无患，往往凶歉遭奇荒。未若去岁更周章，黄发遗民见未尝。四月下种六月旱，旱气蒸郁为螟蝗。七八九月咸雨洒，腥风瘴雾交迷茫。早季晚季颗粒尽，饥死者死亡者亡。别驾蒋公痛悲悯，心如乱发纷？鬤。驰书乞援赴郡城，郡城大吏动怦怦。檄委贤能急省难，沈施赞府来经营。稽查按验分劳役，剋日编成户口册。徐公继至亦叹嗟，率先安抚筹良策。诸君实力齐勤民，岂等秦越视肥瘠。观察周公玉堂英，扬帆远使观沧瀛。慈帆稳渡叱蛟鳄，抵岸旋闻呼癸庚。视民疾苦恤民隐，长歌一阕详民情。酸辛一字一涕泪，抚楮长为太息声。胜披郑侠流民状，不愧次山舂陵行。公有福力能起死，变醨养瘠缘真诚。代公甫到毒龙窜，房豹初临泉味清。一朝麾节移澎疆，免尔沟壑公能当。贫民三万七千口，量赈万帑充饥肠。极贫两月得全活，次贫周月慰所望。斟酌多寡不一例，其实次贫亦惨伤。挪借称贷计已尽，纵有田地难换粮。凫茈芦菔遗此地，本酩竹花寻何方。岂无山蔬与海菜，啖之令人病而僵。胡不暂支厅库先施借，约以秋秒来抵偿。权宜破格恩乃济，斯真救时药之良。知公用心亦大苦，再议善后设社仓。陆续拨运不费力，襄诸大府修封章。台邑仓庾素充积，以盈济虚两无妨。上达天聪应嘉取，议本通行制已古。虑或因陈致红腐，年年粜之年年补。有时巨浪阻风樯，台价不须愁奸商。一遇青黄呼吸至，官亦云便民亦康。想到此际休徬徨。吁嗟乎，读圣贤书学何事，急切难救梓与桑。遍诉当途听斯语，立法为民计久长。
巡道周公有社仓之议言事者虑格于旧例公概然力任其成立赋抚恤歌六章发明天道人心之应淋漓悽恻情见乎词用述其意更为推衍言之续成长歌一篇
作者：蔡廷兰
朝代：清
体裁：古风

大灵无涕登苍穹，叫阍不答天梦梦。开辟以来千万劫，水火疾疫与兵戎。谁言盛世无灾祲，尧水汤旱周大风。黔黎浑噩不知识，空自披发号鸿濛。宣经念佛浑多事，惟有行善可回造化工。福善祸淫应如响，普天之下其理同。薄海苍生吾赤子，繄岂澎湖一隅中。澎湖一岛临汪洋，西扼金厦东台阳。干戈盗贼总无患，往往凶歉遭奇荒。未若去岁更周章，黄发遗民见未尝。四月下种六月旱，旱气蒸郁为螟蝗。七八九月咸雨洒，腥风瘴雾交迷茫。早季晚季颗粒尽，饥死者死亡者亡。别驾蒋公痛悲悯，心如乱发纷𩬹鬤。驰书乞援赴郡城，郡城大吏动怦怦。檄委贤能急省难，沈施赞府来经营。稽查按验分劳役，剋日编成户口册。徐公继至亦叹嗟，率先安抚筹良策。诸君实力齐勤民，岂等秦越视肥瘠。观察周公玉堂英，扬帆远使观沧瀛。慈帆稳渡叱蛟鳄，抵岸旋闻呼癸庚。视民疾苦恤民隐，长歌一阕详民情。酸辛一字一涕泪，抚楮长为太息声。胜披郑侠流民状，不愧次山舂陵行。公有福力能起死，变醨养瘠缘真诚。代公甫到毒龙窜，房豹初临泉味清。一朝麾节移澎疆，免尔沟壑公能当。贫民三万七千口，量赈万帑充饥肠。极贫两月得全活，次贫周月慰所望。斟酌多寡不一例，其实次贫亦惨伤。挪借称贷计已尽，纵有田地难换粮。凫茈芦菔遗此地，本酩竹花寻何方。岂无山蔬与海菜，啖之令人病而僵。胡不暂支厅库先施借，约以秋秒来抵偿。权宜破格恩乃济，斯真救时药之良。知公用心亦大苦，再议善后设社仓。陆续拨运不费力，襄诸大府修封章。台邑仓庾素充积，以盈济虚两无妨。上达天聪应嘉取，议本通行制已古。虑或因陈致红腐，年年粜之年年补。有时巨浪阻风樯，台价不须愁奸商。一遇青黄呼吸至，官亦云便民亦康。想到此际休徬徨。吁嗟乎，读圣贤书学何事，急切难救梓与桑。遍诉当途听斯语，立法为民计久长。
请急赈歌
作者：蔡廷兰
朝代：清

昔读宝俭箴，贵粟贱金帛。昔闻袁道宗，蠲赈上六策。又闻林希元，荒政丛言摘。三便与三权，六急从所择。自古以为然，周赒救艰厄。况兹斥卤区，民贫土更瘠。年来遭旱灾，满地变焦赤。又被咸雨伤，狂飙起沙碛。海枯梁无鱼，山穷野无麦。老稚尽尪羸，半登饿鬼籍。丁男散流离，死徙无踪迹。所赖别驾仁，捐廉先施借。向来失预防，社谷祇虚额。乾隆十六年，官捐二百石。移归台邑仓，陈腐实可惜。何不拨数千，存贮常平积。平粜假便宜，采运收补益。兹法如堪行，从长一筹画。炊烟卓午飞，乞火闻邻妇。涕泪谓予言，恨死乃独后。居有屋数椽，种无田半亩。夫婿去年秋，东渡糊其口。高堂留衰翁，穷饿苦相守。夫亡讣忽传，翁老愁难受。一夕归黄泉，半文索乌有。嫁女来丧夫，鬻儿来葬舅。家口馀零丁，幼儿尚襁负。吞声抚遗孤，饮泣谋升斗。朝朝掇海菜，采采不盈手。菜少煮加汤，菜熟儿呼母。儿饱母忍饥，母死儿不久。尔惨竟至斯，谁为任其咎。可怜一方民，如此计八九。恩赈曾几多，可能活命否。救荒如拯溺，急须援以手。试问登山无，莫讶从井有。譬诸过涉凶，灭顶濡其首。万灶冷无烟，环村空覆臼。二釜不供餐，三星常在罶。移粜开武仓，官惠亦云厚。定价三百钱，准籴米一斗。转眼给已空，枵腹那能久。求死缓须臾，望救争先后。明日天开晴，星缆到浦口。绝处忽逢生，欢声呼父母。睹此应伤心，加恩谁掣肘。翻作哀鸿吟，从旁商可否。乞为汉韩韶，休笑晋冯妇。救荒如救灾，祸比燃眉蹙。杯水投车薪，燎原势难扑。叹息此时情，鸟焚巢已覆。告急书交驰，请帑派施谷。连月风怒号，滔天浪不伏。劳公百战身，悬民千里目。愁无山鞠穷，疾奈河鱼腹。藜藿杂秕糠，终餐不一掬。哀肠日九回，何处求半菽。见公如得父，幸免填沟渎。去时编户口，稽查费往复。积困苏难迟，倒悬解宜速。我亦翳桑人，不食黔敖粥。爱倩饥何妨，长歌以当哭。安得劝发棠，加宾一万斛。康济大臣心，补助生民福。会看达九重，褒嘉锡命服。
请急赈歌·其一
作者：蔡廷兰
朝代：清

昔读宝俭箴，贵粟贱金帛。昔闻袁道宗，蠲赈上六策。又闻林希元，荒政丛言摘。三便与三权，六急从所择。自古以为然，周赒救艰厄。况兹斥卤区，民贫土更瘠。年来遭旱灾，满地变焦赤。又被咸雨伤，狂飙起沙碛。海枯梁无鱼，山穷野无麦。老稚尽尪羸，半登饿鬼籍。丁男散流离，死徙无踪迹。所赖别驾仁，捐廉先施借。向来失预防，社谷祇虚额。乾隆十六年，官捐二百石。移归台邑仓，陈腐实可惜。何不拨数千，存贮常平积。平粜假便宜，采运收补益。兹法如堪行，从长一筹画。炊烟卓午飞，乞火闻邻妇。涕泪谓予言，恨死乃独后。居有屋数椽，种无田半亩。夫婿去年秋，东渡糊其口。高堂留衰翁，穷饿苦相守。夫亡讣忽传，翁老愁难受。一夕归黄泉，半文索乌有。嫁女来丧夫，鬻儿来葬舅。家口馀零丁，幼儿尚襁负。吞声抚遗孤，饮泣谋升斗。朝朝掇海菜，采采不盈手。菜少煮加汤，菜熟儿呼母。儿饱母忍饥，母死儿不久。尔惨竟至斯，谁为任其咎。可怜一方民，如此计八九。恩赈曾几多，可能活命否。
请急赈歌·其三
作者：蔡廷兰
朝代：清

救荒如救灾，祸比燃眉蹙。杯水投车薪，燎原势难扑。叹息此时情，鸟焚巢已覆。告急书交驰，请帑派施谷。连月风怒号，滔天浪不伏。劳公百战身，悬民千里目。愁无山鞠穷，疾奈河鱼腹。藜藿杂秕糠，终餐不一掬。哀肠日九回，何处求半菽。见公如得父，幸免填沟渎。去时编户口，稽查费往复。积困苏难迟，倒悬解宜速。我亦翳桑人，不食黔敖粥。爱倩饥何妨，长歌以当哭。安得劝发棠，加宾一万斛。康济大臣心，补助生民福。会看达九重，褒嘉锡命服。
请急赈歌·其二
作者：蔡廷兰
朝代：清

救荒如拯溺，急须援以手。试问登山无，莫讶从井有。譬诸过涉凶，灭顶濡其首。万灶冷无烟，环村空覆臼。二釜不供餐，三星常在罶。移粜开武仓，官惠亦云厚。定价三百钱，准籴米一斗。转眼给已空，枵腹那能久。求死缓须臾，望救争先后。明日天开晴，星缆到浦口。绝处忽逢生，欢声呼父母。睹此应伤心，加恩谁掣肘。翻作哀鸿吟，从旁商可否。乞为汉韩韶，休笑晋冯妇。
陪周芸皋夫子游虎溪
作者：蔡廷兰
朝代：清

征帆才寄鹭门栖，又共群仙到虎溪。待月亭前容徙倚，摩天石顶快攀跻。华筵客许青衫入，古洞僧邀彩笔题。好把庐山真迹认，缓寻归路夕阳西。
题小孤山图
作者：蔡廷兰
朝代：清

危峰屹立水中央，双柱排空势亦昂。几座楼台悬碧落，连山竹树荫苍凉。大江涌起千层浪，极浦飞来万里航。安得奋身凌绝顶，高从云表一回翔。
题施见田同年诗册
作者：蔡廷兰
朝代：清

才华烂熳本天真，一卷琳琅入眼新。论古澜翻三峡水，抽毫艳扫六朝人。江山历尽襟怀壮，风雨来时笔墨亲。此去金门看奏对，圣朝今日重词臣。
题洗砚鱼吞墨图
作者：蔡廷兰
朝代：清

小池清影静窥鱼，正值儿童洗砚初。墨汁三升凭唼喋，烟云一片任吹嘘。藏胸可是同乌鲗，部腹空知有素书。待看飞腾瀛海去，荣光五色喷何如。
题烹茶鹤避烟图
作者：蔡廷兰
朝代：清

涤尽烦襟野趣生，閒来扫榻品茶经。烟腾石鼎松风发，水沸铜瓶桧雨晴。笑我酪奴恣饱酌，惊他羽客作长鸣。此仙不受人间气，分付樵青细火烹。
赤嵌夕照
作者：蔡开春
朝代：清

古楼濒海远茫茫，夕照犹堪纵眼望。一坞孤城来岛上，百年遗迹在台阳。帆归别渚澄波现，水映残虹暝色长。为问荷兰留胜概，雄图半壁壮岩疆。
壬辰1832仲春随徐幼眉年丈渡澎查赈当道诸公迭有唱和勉成七言排律一首为蒋怿庵年丈志别
作者：蔡徵蕙
朝代：清

少雨多风别有天，人稠地瘠海为田。浮松沙碛无禾稼，零落根株是爨烟。土产固难资罄室，石尤况复阻商船。空中讶撒盐如絮，岛畔浑忘钓有筌。转徙伤心增困蹙，生涯偻指半颠连。非关珠桂居奇积，却有蘼芜献早鲜。无米作炊誇巧妇，如伤在念使君贤。救荒有道筹三便，利济为怀计万全。手示谆谆通贷急，羽书亟亟告灾偏。指囷公自输兵谷，集腋人皆解俸钱。审户首严贫极次，赒饥躬必善周旋。穷檐已惬更生愿，黉序咸欣得路先。桃李满门培旧种，輶轩散帙订新编。福星处处瞻依切，生佛家家顶礼虔。骥足匪遥趋魏阙，鸿勋不泯树瀛堧。竹林我亦依棠荫，巴里音偕茇舍传。
冬夜不眠
作者：蔡德晋
朝代：清

好梦偏教短，寒更故意长。孤衾涵病骨，残月印愁肠。静听鸡鸣杙，时惊犬吠廊。坐深湖墅晓，窗外一庭霜。
望家乡
作者：蔡德晋
朝代：清

龙山苍翠枕西头，水上芙蓉一带秋。云树不须遮望眼，梦中人在木兰舟。
八卦山
作者：蔡德辉
朝代：清

晓登八卦山，归来读周易。掩卷一回思，山形尤历历。
台阳怀古
作者：蔡德辉
朝代：清

东南半壁拥波涛，保障闽疆气象豪。虎旅千艘开赤崁，牛皮一席捲红毛。延平继世勋名远，靖海劳师战绩高。瀛岛年来增郡县，免他荒薮作逋逃。
挽曾国藩联
作者：蔡德辉
朝代：清
体裁：联

化成立道，绥动哀荣，在官在民，在乡党朝廷，此日同声一哭；学宗诚正，修齐平治，为儒为师，为元勋佐命，于公独有千秋。
海外
作者：蔡德辉
朝代：清

海外犹浮海，天涯莫问天。光阴消岁月，身世渺云烟。有笔题神境，无琴操水仙。閒鸥乐忘反，浪迹亦徒然。
谒延平王庙
作者：蔡德辉
朝代：清

沙汕纷纷列舳舻，当年海上拓雄图。鲸鱼入梦生何异，龙种偕来类不孤。人似武侯筹北伐，地同洛邑建东都。知他矢志延明祚，绝岛偏安亦丈夫。红旗赤帜树高城，弱冠将军独请缨。宠赉有加天赐姓，徵收无处海屯兵。都缘耿耿心长在，岂为区区发数茎。忠孝由来难两尽，邮书往返不胜情。森严刁斗拥熊罴，赏罚分明未足奇。只望一身存胜代，敢将两岛抗全师。图开赤嵌形堪踞，业复朱家势莫支。智力难争天命在，多君风调俨须眉。才尤刚决节尤坚，和议连番总不然。百计筹谋惟报国，一时流寓况名贤。便教藩服能成事，其奈孱躯不永年。史册流芳终有分，漫将遗恨播诗篇。
谒延平王庙·其一
作者：蔡德辉
朝代：清

沙汕纷纷列舳舻，当年海上拓雄图。鲸鱼入梦生何异，龙种偕来类不孤。人似武侯筹北伐，地同洛邑建东都。知他矢志延明祚，绝岛偏安亦丈夫。
谒延平王庙·其三
作者：蔡德辉
朝代：清

森严刁斗拥熊罴，赏罚分明未足奇。只望一身存胜代，敢将两岛抗全师。图开赤嵌形堪踞，业复朱家势莫支。智力难争天命在，多君风调俨须眉。
谒延平王庙·其二
作者：蔡德辉
朝代：清

红旗赤帜树高城，弱冠将军独请缨。宠赉有加天赐姓，徵收无处海屯兵。都缘耿耿心长在，岂为区区发数茎。忠孝由来难两尽，邮书往返不胜情。
谒延平王庙·其四
作者：蔡德辉
朝代：清

才尤刚决节尤坚，和议连番总不然。百计筹谋惟报国，一时流寓况名贤。便教藩服能成事，其奈孱躯不永年。史册流芳终有分，漫将遗恨播诗篇。
田家
作者：蔡忠立
朝代：清

白日湖上没，众山远苍苍。老农挈稚子，出户望牛羊。孤烟起暮田，寒月下枯桑。负担粳稻归，言笑倾壶觞。
送吴湄
作者：蔡忠立
朝代：清

黄叶声中上小楼，故人风雨下归舟。尊前草木江天晚，笔下云山海国秋。谁识吹篪行市上，遥怜击楫在中流。到家正值登高节，回首灵岩落日浮。
保宁府试院联
作者：蔡振武
朝代：清
体裁：联

秦栈连云，看砥路同遵，剑阁尘清，不用青天歌蜀道；巴山话雨，喜故人出守，玉堂墨妙，乞将粉本绘嘉陵。
叙州府试院联
作者：蔡振武
朝代：清
体裁：联

到此间三水通流，激浊扬清，试向岷江分上下；念当日诸戎即叙，咏仁蹈德，至今僰道被文章。
嘉定府试院联
作者：蔡振武
朝代：清
体裁：联

万壑秋云，看挹翠浮蓝，露冕风前迎九顶；一江春水，愿纡青拖紫，霓裳天际会群仙。
夔州府试院联
作者：蔡振武
朝代：清
体裁：联

倒峡泻词源，孰障东川，惟有韩文凌八代；乘槎来使节，每依南斗，莫吟杜句怅三秋。
宁远府试院联
作者：蔡振武
朝代：清
体裁：联

声教讫南天，滇海通波，玉斧画河嗤往代；文章溯西汉，邛都按部，锦衣谕蜀艳当年。
忠州试院联
作者：蔡振武
朝代：清
体裁：联

桃李种新阴，佳士如林，异日期为华国选；梓桑怀谠节，前贤在望，诸生莫负大州名。
成都府试院联
作者：蔡振武
朝代：清
体裁：联

江汉钟灵，二千年天府廓名都，看大雅扶轮，渊云嗣响；峨岷擢秀，廿四属人文循正轨，诏诸生鼓箧，邹鲁同风。
泸州试院联
作者：蔡振武
朝代：清
体裁：联

雁塔表鸿题，千佛蝉联，试数泾南文盛；马山欣骥附，一时骖靳，行看冀北空群。
潼川府试院联
作者：蔡振武
朝代：清
体裁：联

移孝即为忠，在昔扬言嘉学士；读书先识字，莫将干禄笑平原。
眉州试院联
作者：蔡振武
朝代：清
体裁：联

千载诗书域，坐修竹林中，尽饶佳土；四贤桑梓地，问斜川集后，谁嗣高文。
绥定府试院联
作者：蔡振武
朝代：清
体裁：联

州升为府，增二邑于邻，旧治号通川，多士顾名，严辨夫闻也达也；岁兼以科，阅三旬而毕，新知培艺圃，诸生勤业，慎戒乎暴之寒之。
邛州试院联
作者：蔡振武
朝代：清
体裁：联

地接蓉城，前哲仰遗型，有讲学名臣，尚留书院；帖传竹杖，此邦挺高节，笑寻源使者，不贡人才。
酉阳州试院联
作者：蔡振武
朝代：清
体裁：联

绝磴蹑天梯，鸟道穷幽，惜此地未来灵运驾；名山留洞府，龙威探秘，问诸生谁是茂先缘。
重庆府试院联
作者：蔡振武
朝代：清
体裁：联

诵左思蜀都赋，江汉炳灵，文物媲西京，郡合有茂才异等；读王勃益州碑，賨渝变俗，儒风被东鲁，客休歌下里巴人。
雅州府试院联
作者：蔡振武
朝代：清
体裁：联

名迹问邛崃，为孝为忠，与尔辈沉吟出处；边谣采黎雅，恒风恒雨，愿斯文感召和甘。
顺庆府试院联
作者：蔡振武
朝代：清
体裁：联

史笔晋称良，何事阳秋尊魏统；儒林宋有传，欲将剽锐化賨人。
龙安府试院联
作者：蔡振武
朝代：清
体裁：联

居廉让之间，莫教风俗移人，盛名难副；综岁科而试，敢曰权衡在我，僻地无才。
如梦令
作者：蔡捷
朝代：清

方把银缸吹隐。绣幕风欹不定。好梦总难成，月上花枝交映。深省。深省。枕上独吟清冷。
满江红·吊仁和沈孝女刲股殒命
作者：蔡捷
朝代：清

废寝忘餐，但指望、萱堂起色。猛听得、医人耳语，夜来当绝。酬地誓将遗体代，呼天暗把炉香爇。按金刀，良药腕中寻，亲调燮。耐不起，疮中裂。流不住，楼头血。向搀扶老父，那堪声说。白发春回双竖梦，蛾眉魂逐三更月。谢夫君，莫怨暂归宁，成长别。
瑞鹤仙·宜兴周贞女未字守节
作者：蔡捷
朝代：清

麻衣因嫁设。伴鬼幄孤灯，夜分明灭。朦胧若来接，向未知郎面，转生羞怯。冰心皎洁。誓毕生、空床对月。想当年、抱雁家来，已把双翎分折。休说。冥途辽绝，温凊翁姑，死生何别。古今义烈，差片念，误清节。拚伶仃形影，抛将同衾，熬到泉台共穴。莫道巾帼柔肠，须眉谁埒。
苏幕遮·夫子新安归云：郡女王叶奉亲甘旨，夫客死粤西，讣至，屏食而绝
作者：蔡捷
朝代：清

万般思，无计奈。因甚当初、劝往天涯外。欲遂亲欢还自害。百死关人、未足偿君债。拜翁姑，辞糒粝。揩拭肝肠、好向湘江会。那管旌扬身后待。许重芳名、青史如何载。
蝶恋花
作者：蔡捷
朝代：清

落后凡花皆罢却。仙根生意留如昨。俗眼但知欺寂寞，等闲错过东风恶。随地为家犹自托。笑杀园葩，苦向枝头着。结子泥中甘抱璞，成溪桃李真轻薄。
金露香徐蕙唐过访不值留诗次韵奉答
作者：蔡敬一
朝代：清

南岳归来日未斜，洞门寂寂锁烟霞。唤回鹤梦三千岁，手种碧桃刚著花。
题古中盘五松图
作者：蔡新
朝代：清

昔闻毕宏韦偃画古松，振笔长风浩呼哅。如何此卷仅矮幅，而多夭矫腾踔之蟠龙。鳞爪攫拿势莫至，涛声在耳云荡胸。倬哉万松老居士，笔端具有造化工。此图何处得画本，传自古云盘谷之中峰。侍从宸游多燕暇，相对胜友此扶筇。濡毫拂素标异状，貌得盘山古干真形容。最怜后彫质，沐日浴月几春冬。太平之世岂独民仁寿，草木亦含雨露浓。君不见，泰山上有五大夫，风烟剥落摧秦封。如此苍髯礌磈突兀自千古，得非福地神秀钟。松兮松兮，安得布袜青鞋盘桓于尔侧，彷佛乎桂殳木客之高踪。
题汪文端公松泉图
作者：蔡新
朝代：清

种树添新荫，先当培其根。疏泉资灌溉，先当裕其源。少师勤学殖，呈材依禁垣。汲深藉修绠，下笔文澜翻。承明自献纳，公望群所尊。御赐飞白书，中有至道存。松贞泉比洁，宝之重玙璠。赞皇平泉记，温公独乐园。何如此清华，天语含春温。忆我追陪日，直舍邻高轩。文漪频挹注，美植长滋繁，披图感今昔，遗韵犹堪论。既以惠来学，复此垂后昆。始知余庆在，世业皆君恩。
道中喜晴怀舍弟修来
作者：蔡时豫
朝代：清

晴日徵车里，遥天碧一涯。石田收晚稻，山草隐秋花。仗策心犹壮，巢林愿不赊。卯君行渐远，计日已还家。
前诗意有未尽，复成一律
作者：蔡昶
朝代：清

几迓肩舆过雪洲，连床昔与话绸缪。五枝丹桂联芳日，百顷良田大有秋。异域寻亲全孝道，壮年应世出奇谋。人间伉俪如公少，那得同时葬一邱。
挽赵孝子
作者：蔡昶
朝代：清

天水鳌头美后昆，鼎魁坊里旧清门。芝兰秀毓孙枝盛，诗礼家传子叶繁。壮岁寻亲于越上，暮年隐德大江濆。秋风禾黍云盈陇，冬月梅花雪满村。正喜吉人跻上寿，忽惊凶讣变游魂。姓名已入高贤传，碑碣应镌孝子坟。世路茫茫成永隔，交情耿耿若生存。明年拟得东归日，拜奠青山酒一尊。
贺赵孝子旌表
作者：蔡昶
朝代：清

砂阜孕奇璞，秀出芙蓉青。泉深白龙卧，林静玄猿鸣。伟哉赵孝子，山水钟奇英。祖父昔遘乱，身殒家亦倾。时方居襁褓，万死潜孤形。艰危脱虎口，家众惟有承。匪依姒氏姑，保抱谁能成。恩深教仍立，干绝根复萌。时平还故里，田庐欣再营。居安心转惕，母氏嗟曷迎。陟屺望南北，东西邈难凭。精诚贯金石，一念彻杳冥。音传思殊乱，指啮神亦惊。孤衷日皦皦，片影云茕茕。履经群巘疾，苇泛洪涛轻。彼苍竞垂悯，默俾之四明。一朝忽相遇，离思如春冰。綵衣照吴越，白发还家庭。熙熙复皞皞，此乐孰与并。阳春浩无涘，寸草伸微情。颖羹奉彼适，羲驭驰莫停。霜萱萎晨砌，风木悲秋声。攀慕剧号吁，寤寐瞻仪型。孝行世所重，几人能力行。黄泉已埋骨，青史常标名。天恩锡旌表，里闬生光荣。寥寥朱康叔，千古堪同称。作诗告来世，俚语非无徵。
赠略道权上人
作者：蔡昶
朝代：清
体裁：七言律诗

客边相见雪盈头，篷底谈诗纪昔游。百里云山黄叶寺，十年鸥鹭白蘋洲。雨花虱耎香生座，梵呗风清月满楼。昨夜南湖秋水涨，浩歌又上木兰舟。
都门春日寄友
作者：蔡昶
朝代：清
体裁：七言律诗

曲曲宫墙绕御河，春冰消尽水生波。桃花带雨垂枝重，柳色笼烟隔岸多。白首蔡邕嗟老矣，青年沈约奈狂何。典衣莫惜沽新酿，笑听吴姬《子夜歌》。
黄鹤楼
作者：蔡显原
朝代：清
体裁：古风

黄鹄矶上黄鹤楼，翼翼势与青冥浮。左挟洞庭右彭蠡，横空东南五千里。长江西下流滔滔，岷山积雪飞银涛。附庸汉水并东去，蹴天浪与帆樯高。欲雪不雪天乍暝，云梦荒荒荡秋影。西塞山前霜气深，黄军浦上沧波迥。与谁铁笛倚云隈？梅花吹落匡庐顶。
曹仁宪谨荣寿
作者：蔡来章
朝代：清

溯厥生平学问醇，巍巍科甲独超伦。无双国士无双品，第一风流第一人。十载读书酬素愿，九重侧席重儒珍。欣然出宰东瀛地，为国为民共此身。孔迩兴歌乐具瞻，能宽能猛又能廉。孝经羽翼持风教，义学栽培引养恬。名震治中非保障，才誇别驾达闾阎。恭逢寿诞称觞会，士子衿耆献颂佥。顶礼焚香告上天，河南夫子祝彭年。筹周六甲贞元会，庆尽三多日月延。鹤算长生宜佩箓，龟龄不老直为仙。慇勤敬上南山酒，晋爵加冠定有缘。不爱虚名不爱钱，既称众母复称贤。捐赀设学情何厚，塾课观风意不偏。簪笏传家孙又子，乾坤计岁万而千。世间吏治皆如此，舜日尧天许媲前。
曹仁宪谨荣寿·其一
作者：蔡来章
朝代：清

溯厥生平学问醇，巍巍科甲独超伦。无双国士无双品，第一风流第一人。十载读书酬素愿，九重侧席重儒珍。欣然出宰东瀛地，为国为民共此身。
曹仁宪谨荣寿·其三
作者：蔡来章
朝代：清

顶礼焚香告上天，河南夫子祝彭年。筹周六甲贞元会，庆尽三多日月延。鹤算长生宜佩箓，龟龄不老直为仙。慇勤敬上南山酒，晋爵加冠定有缘。
曹仁宪谨荣寿·其二
作者：蔡来章
朝代：清

孔迩兴歌乐具瞻，能宽能猛又能廉。孝经羽翼持风教，义学栽培引养恬。名震治中非保障，才誇别驾达闾阎。恭逢寿诞称觞会，士子衿耆献颂佥。
曹仁宪谨荣寿·其四
作者：蔡来章
朝代：清

不爱虚名不爱钱，既称众母复称贤。捐赀设学情何厚，塾课观风意不偏。簪笏传家孙又子，乾坤计岁万而千。世间吏治皆如此，舜日尧天许媲前。
忆父
作者：蔡桓
朝代：清

小楼雨过灿虹霓，晓镜慵收晏启闺。愁倚窗棂苦吟望，白云遥在陕城西。
插瓶花有感
作者：蔡桓
朝代：清

折枝皆可添瓶供，贵贱看来有小差。一夜繁英都落尽，紫薇不及马蓝花。
病中咏秋荷
作者：蔡桓
朝代：清

出尘花品爱池荷，零落秋风可奈何。共羡莲房多结子，子多赢得苦心多。
挽曾国藩联
作者：蔡汇沧
朝代：清
体裁：联

维岳降神，伯仲伊吕；秉鞭作牧，阀阅山河。
球屿晓霞
作者：蔡江琳
朝代：清

海外生奇巘，球峦映晓霞。吐光争绣轴，悬彩斗红纱。片片流丹染，层层紫色遮。佛头青未了，仙岛翠交加。糁树辉连绮，蘸峰映郁华。方知霄壤阔，浮岛望中赊。
生查子
作者：蔡浚
朝代：清

蟋蟀正悲秋，雁语来相凑。帘幕卷西风，新月如人瘦，今夕夜何其，数尽莲花漏。谁悟木樨蝉，鼻观香先透。
菩萨蛮·蓉湖秋汛
作者：蔡浚
朝代：清

溪头一片岚光碧，断霞飞尽秋无迹。暝色又迢迢，月明杨柳梢。凉波平似镜，诗梦鸥边冷。归棹入芦花，渔村三两家。
向日葵
作者：蔡添福
朝代：清

晓起娇姿正向东，黄昏转对夕阳红。倾心只解趋炎势，枉负滋深雨露功。
千手院访赖全上人
作者：蔡温
朝代：清

僧寺从来爱碧山，上人独傍万家湾。松花落地茶方煮，竹径临江门不关。旷野晨钟千树秀，半窗夜月一心閒。应知传说蓬瀛处，只在风尘咫尺间。
吴我天底道中
作者：蔡温
朝代：清

林树冥濛隐碧天，穿行忽睹数家烟。藤萝拂袖露常湿，石径横云马不前。山远时添游客恨，潭深疑有毒龙眠。何年此地开幽境，断绝风尘学散仙。
西山书所见
作者：蔡湘
朝代：清
体裁：七言绝句

中官坟墓碧云齐，樵客东风饮恨啼。故向黄茅遗爨火，乱山烧过夕阳西。
鲍家寺白松
作者：蔡湘
朝代：清
体裁：七言绝句

岩下石门苔藓重，早春巳发花茸茸。晚风吹堕一黄鹤，栖在月明何处松。
人月圆
作者：蔡灿
朝代：清

十日小楼风雨九，何事苦离家。病逐愁增，量随欢减，春在天涯。相逢如梦，冰肌晕玉，羞靥飞霞。绣幄香浓，画屏人静，月映窗纱。
卜算子·珊瑚林同闽人赋
作者：蔡灿
朝代：清

香到落梅风，青到垂杨缕。春色三分半已归，花泪弹红雨。难剪是愁思，欲埋无头绪。粉蝶双双也怕愁，飞过邻家去。
忆秦娥·饯春
作者：蔡灿
朝代：清

香漠漠。月痕西坠银墙角。银墙角，央他漏鼓，把春耽搁。自携残蜡牵罗幕。花须人泪飘零各。飘零各。今宵还好，恁拌眠著。
浪淘沙
作者：蔡灿
朝代：清

新雨涨银塘。杨柳轻黄。偶然经过郁金堂。鸾镜乍开窗半启，恰好晨妆。挽髻坐闻香。眉语商量。丁宁切莫露轻狂。真个相怜侬自解，妒眼须防。
添字浣溪沙·即事
作者：蔡灿
朝代：清

书带垂垂拂槛青。杜鹃枝上露华零。半晌凭栏无一语，数春星。斟酌新题频搁笔，推敲险韵屡挑灯。听得唤眠佯不应，待诗成。
清平乐·山阳舟次
作者：蔡灿
朝代：清

柳花如雪。浪打船头湿。浊酒瓦盆聊醉月。消受东风寒食。溪头荠菜开花。前村已卖新茶。回首夕阳西下，山僧曳杖回家。
满江红·赠友
作者：蔡灿
朝代：清

门枕清溪，容膝处、数廛茅屋。窗阁外，晚云如拭，晓山如沐。几两平生风雨屐，一庭寒玉潇湘竹。尽徜徉、坐啸与行吟，无拘束。芦笋嫩，烹来熟。渔唱断，菱歌续。趁一杯残酒，倒骑黄犊。稚子欢呼争钓饵，老妻屋角飏新谷。算人间，几个得如君，鸥盟独。
菩萨蛮·笼香阁遗事
作者：蔡灿
朝代：清

梦中同看梨花雨，醒来犹作喃喃语。绣被压春寒，低头蹙远山。心情无限恶，恨剔灯煤落。开煞并头花，何曾准到家。
虞美人
作者：蔡灿
朝代：清

妒花偏是清明雨。剩得愁无主。乌丝细细写情踪，更取纤纤私印印猩红。几行归雁排人字，没个鱼笺至。抛人似不把人怜。多分天涯花草暗萦牵。
虞美人
作者：蔡灿
朝代：清

炉烟细细红窗闭。人睡浓香里。落花枝上乱莺声，最好采茶天气半晴阴。潜身半晌银屏侧，收拾双鸳窄。日高犹未到妆楼，翻怪小姑多事唤梳头。
蝶恋花·芸馥斋春半纪事
作者：蔡灿
朝代：清

百尺杨丝笼细雨。阁住东风，不放吹芳絮。银箸拨炉香畔语。口脂相赏侬和汝。帘外忽来双翠羽。两两情多，恁不留他住。只是须怜离别苦，莫轻容易抛人去。
踏莎行·轻筠阁旧韵示江萍
作者：蔡灿
朝代：清

绕树游丝，入帘香雪。东风薄幸催春别。欲描衣上并头花。生憎花底双栖蝶。好句吟成，宝钗敲折。朦胧一片凄凉月。愁多最怕梦醒时，梦来偏等愁时节。
鹧鸪天·悼往
作者：蔡灿
朝代：清

花信频催二月天，雨昏烟暝曲栏前。凄凉遗照怜孤坐，明灭残灯伴独眠。封绮户，掩香奁。青衣含泪进朝餐。冥途谁为供脂粉，拜乞高僧送纸钱。
奉新道中
作者：蔡燮昌
朝代：清

衰草长松一径斜，隔溪云水罨山家。西风影里夕阳白，开遍野田荞麦花。
送族弟鸣冈少尉之瑞昌
作者：蔡燮昌
朝代：清

马脊山何处，苕峣隔万重。地偏人鲜到，天远雁难逢。春草他年梦，浮云此后踪。弟兄有龙骥，所望亢吾宗。
关帝庙联
作者：蔡王桢
朝代：清
体裁：联

打开义利关，具见英雄过人气概；参透天人路，便是圣贤行己工夫。
天圣寺壁管夫人画竹
作者：蔡环黼
朝代：清

琉璃宝地清于玉，掩映檀栾数科竹。乍道寻香檐卜林，忽疑驻屐筼筜谷。闻昔名闺管道升，唱随琴瑟住吴兴。奁中翰藻文人似，腕下丹青哲匠能。玉湖晴彩流香陌，钟磬无声梵王宅。鹿苑间停金犊车，龙宫新垩银泥壁。天女持花散道场，徘徊揄狄兴逾长。随身自有珊瑚架，侍婢还携翡翠床。净土无尘更莹拭，铜台砚发淋漓墨。攘腕经时阁笔看，错刀叶叶生鲜碧。东竿写罢又西筠，雨箨风梢骨力均。妙真兼胜苏居士，变化能无梅道人。贝树祇林共终古，一片苍烟满庭庑。琅玕影外石玲珑，残沈曾传松雪补。今古帷房第一俦，晶宫毕世足风流。仲姬应惜龙孙节，写向空门特地愁。
洞霄宫
作者：蔡环黼
朝代：清

秋气清可娱，幽岩涤襟腑。夕阳催客行，归栖得洞府。人意近上皇，山境入太古。摘菜兰蕙丛，剪笋琅玕坞。世味不到山，芳菰香彻釜。凉月侵卧内，捣药闻禽语。曾食仙鼎丹，常年于此处。夜则鸣丁当，昼乃晦毛羽。仿佛青云人，文采不自诩。忽焉谷风号，如潮涌江浦。窗棂影动摇，知有林中虎。云昔晋郭文，乘骑不相忤。不同城市中，见者罗患苦。俄听金竹坪，曙色声钟鼓。起寻无骨箬，微霜白平圃。吾愿此终焉，不必鸾鹤伍。何为山中人，翻思游远所。维宋设宫观，有使有提举。其制虽戾经，养贤丰禄糈。所以殿阁臣，引疾自华膴。南渡建炎中，内祠比京府。洞霄典物隆，主者皆宰辅。牧心作志书，惜未偻指数。后遂弗深考，漫列《朱子》主。校官祀《春秋》，徒然荐笾俎。遗献竟久湮，靡文此进俯。往者竹垞翁，翻史详为谱。姓名及爵里，因年分次序。百一十四人，历历可披簿。其中多名流，遗徽映岩户。应据曝书亭，作为邓志补。否且锓诸木，悬诸两庭庑。庶几垂不刊，来者目共睹。毋虚道院游，于是可道古。
洞霄宫·其一
作者：蔡环黼
朝代：清

秋气清可娱，幽岩涤襟腑。夕阳催客行，归栖得洞府。人意近上皇，山境入太古。摘菜兰蕙丛，剪笋琅玕坞。世味不到山，芳菰香彻釜。凉月侵卧内，捣药闻禽语。曾食仙鼎丹，常年于此处。夜则鸣丁当，昼乃晦毛羽。仿佛青云人，文采不自诩。忽焉谷风号，如潮涌江浦。窗棂影动摇，知有林中虎。云昔晋郭文，乘骑不相忤。不同城市中，见者罗患苦。俄听金竹坪，曙色声钟鼓。起寻无骨箬，微霜白平圃。吾愿此终焉，不必鸾鹤伍。何为山中人，翻思游远所。
洞霄宫·其二
作者：蔡环黼
朝代：清

维宋设宫观，有使有提举。其制虽戾经，养贤丰禄糈。所以殿阁臣，引疾自华膴。南渡建炎中，内祠比京府。洞霄典物隆，主者皆宰辅。牧心作志书，惜未偻指数。后遂弗深考，漫列《朱子》主。校官祀《春秋》，徒然荐笾俎。遗献竟久湮，靡文此进俯。往者竹垞翁，翻史详为谱。姓名及爵里，因年分次序。百一十四人，历历可披簿。其中多名流，遗徽映岩户。应据曝书亭，作为邓志补。否且锓诸木，悬诸两庭庑。庶几垂不刊，来者目共睹。毋虚道院游，于是可道古。
云冈寺
作者：蔡珽
朝代：清

层楼突兀仰神工，翠岭岧峣出半空。绕座人瞻岩际佛，背山铃语殿前风。秋滩雨歇寒声急，远岸僧归落照红。独自跏趺幽意惬，好将诗句付奚童。
午至退谷
作者：蔡珽
朝代：清

古寺深林里，萧然昼闭关。泉声随乱石，落日照秋山。远岭牛羊小，高原禾黍间。自然心目爽，尘虑一时删。
宿广惠寺
作者：蔡珽
朝代：清

牛羊下孤岭，落日暗远川。暝色入幽谷，山翠冷暮烟。凉风吹户牖，归鸟栖檐前。疏林度清磬，一镫僧舍悬。深山少更漏，独向西窗眠。静坐见明月，欹枕闻寒泉。岩壑锁阒寂，转觉百虑煎。良时不再得，胡为尘绁牵。
由退谷至广泉道中
作者：蔡珽
朝代：清

曲曲绿坡道，翛然策杖登。乱溪惟见石，半岭忽逢僧。径转已无路，山开又一层。祇园钟鼓静，何处觅秋镫。
病起
作者：蔡珽
朝代：清

朝阳照户宇，庭院无纤埃。值此新病起，含情独徘徊。开窗望遥天，澹荡春风来。草色萋已绿，鸟鸣亦喈喈。即事多所感，恻然心中哀。佳期渺无方，躬耕岂易谐。何当绝物役，挥手归蒿莱。养真东陵庐，全此拥肿材。
秋日寄怀高十六章之
作者：蔡珽
朝代：清

萧萧竹树暮窗疏，镇日孤吟叹索居。满地落花人去后，一天寒雨雁来初。冯生有铗家何在，苏子无田愿久虚。薄宦穷愁成底事，一回搔首一踌躇。爱煞鹪鹩笑大鹏，浮沈小大果何凭。间中旧事都如水，梦里前身竟是僧。堪自信时惟有懒，最长人处是无能。一枝腹满吾求已，敛翼榆枋好避矰。
秋日寄怀高十六章之·其一
作者：蔡珽
朝代：清

萧萧竹树暮窗疏，镇日孤吟叹索居。满地落花人去后，一天寒雨雁来初。冯生有铗家何在，苏子无田愿久虚。薄宦穷愁成底事，一回搔首一踌躇。
秋日寄怀高十六章之·其二
作者：蔡珽
朝代：清

爱煞鹪鹩笑大鹏，浮沈小大果何凭。间中旧事都如水，梦里前身竟是僧。堪自信时惟有懒，最长人处是无能。一枝腹满吾求已，敛翼榆枋好避矰。
经桃源
作者：蔡珽
朝代：清

停舟聊小憩，散步野堤边。独树下归鸟，寒江多晚烟。坡头僧斸药，渡口客呼船。知是仙源路，风光别一天。
过汉江经岘山
作者：蔡珽
朝代：清

岘峰仍北向，汉水自东流。今古不相待，江山空复愁。天遥归雁急，春晓暮烟稠。欲觅羊公石，萋萋草满丘。
过漳河
作者：蔡珽
朝代：清

琅珰征铎戒徒驭，夹道浓阴涤尘虑。肩舆南下邯郸南，又过西陵歌舞处。玉颜霸业都成灰，石火电光安在哉？寥落荒台长荒草，一树野棠台上开。我欲吟愁愁日远，漳水东流流不返。水边古渡夕阳斜，风卷黄沙眯人眼。
送张万石下第归廉州
作者：蔡珽
朝代：清

黄陵庙里题诗去，贾傅祠前酹酒过。莫把相思寄湘水，楚山明月夜猿多。
鸡特扣山
作者：蔡珽
朝代：清

哀泉流琤瑽，风林动萧瑟。幽径悄无人，半峰带残日。
一剪梅
作者：蔡琬
朝代：清

天■■■海上楼。云水悠悠。魂梦悠悠。何时负笈到■■。目断罗浮。肠断罗浮。今是昨非万斛愁。心业休休。禅业休休。临风对月泪空流。道远难求。师远难求。
九峰寺有感家大人
作者：蔡琬
朝代：清

萝壁松门一径深，题名犹记旧铺金。苔生尘鼎无香火，经蚀僧厨有蠹蟫。赤手屠鲸千载事，白头归佛一生心。征南部曲今谁是，剩有枯禅守故林。
关索岭
作者：蔡琬
朝代：清
体裁：七言律诗

山从绝域势遥分，天限西南自昔闻。烽静戍楼狐上屋，风喧古木鹤惊群。横盘石蹬危通马，深锁雄关冷护云。叱驭升平犹觉险，挥戈谁忆旧将军。
关锁岭
作者：蔡琬
朝代：清

山从绝域势遥分，天限西南自昔闻。烽静戍楼狐上屋，风喧古木鹤惊群。横盘石磴危通马，深锁雄关冷护云。叱驭升平犹觉险，挥戈谁忆旧将军？
冬夜
作者：蔡琬
朝代：清

耿耿兰缸暗，沈沈夜气清。梦回残漏永，月在半窗明。乡思兼愁思，砧声复雁声。故园归路杳，何日慰离情。
卖花声/浪淘沙
作者：蔡琬
朝代：清
体裁：词

西阁旧帷空。惆怅音容。拈花看竹与谁同。记得鸾钗斜插鬓，翠袖香浓。短梦更朦胧。肠断东风。清明寒食过匆匆。一缕香魂招不得，满砌残红。
南乡子
作者：蔡琬
朝代：清

风软逗轻寒。白露嫦娥静碧天。人比秋光清倍彻，悠然。曲转高歌并月圆。少长集群贤。胜事行云聚亦难。薄酒一樽须尽醉，流连。花影玲珑满画栏。
南歌子
作者：蔡琬
朝代：清

已惜分巢燕，犹怜对镜鸾。袖香馀暖共凭栏。记得绿窗松影、不胜寒。芸局他时约，花亭一晌欢。锦囊■■好谁看。今夜嫦娥望尔、报平安。
意难忘
作者：蔡琬
朝代：清

残月黄昏。看花摇幽砌，风递微凉。无言当薄暮，小立怯空廊。情滴滴，泪双双，缩地竟何方。望眼穿、山遥水杳，人远天长。推心知好难偿。记临歧数语，回首神伤。新愁偏叠叠，旧事梦茫茫。魂已断，意难忘。辘轳百回肠。谅此恨、人间谁解，稽首慈航。
江西坡
作者：蔡琬
朝代：清

西岭千重簇剑铓，曾挥万骑蓦羊肠。鬼灯明灭团青血，野冢荒凉啸白杨。梦断层霄空漠漠，事随流水去茫茫。只今剩有残兵卒，指点空山说战场。
江雨晚晴
作者：蔡琬
朝代：清

晚烟漠漠破馀晖，红叶纷纷下翠微。几点断云将雨去，一行寒雁贴江飞。霜明半落新愁鬓，风劲先侵远客衣。翻羡田家无个事，小舟閒泊钓鱼矶。
满庭芳
作者：蔡琬
朝代：清

银汉■寒，露华风静，半钩新月微明。烟浓桂树，乌鹊■桥成。十二珠帘乍卷，正良霄、玉宇清莹。相逢处，■■别绪，仙袂泪痕盈。忆长生殿里，人归何处，■■■■。叹人间天上，总为多情。更有无端幼女，■■■、乞巧犹频。凭栏久，佩环声杳，缥缈彩云生。
秋原踏月
作者：蔡琬
朝代：清

露冷烟消碧落空，远山如黛月如弓。蛩吟缓缓堤边路，蝉韵微微树杪风。几点雪花天际白，一痕萤火草间红。中郎不起吾谁与，莫问良材爨下桐。
辰龙关
作者：蔡琬
朝代：清

一径登危独惘然，重关寂寂锁寒烟。遗民老剩头间雪，战地秋闲郭外田。闻道无人随匹马，曾经六月堕飞鸢。残碑洒尽诸军泪，苔蚀尘封四十年。
重过燕子矶
作者：蔡琬
朝代：清

又系兰桡驻水滨，小亭重上独逡巡。恰看白下还斜照，剩对青山似故人。几杵疏钟江寺晚，半篱寒艳菊花新。凭栏更诵登临句，望里山川尚有神。
长相思
作者：蔡琬
朝代：清

诗一章。琴一床。消得春光白昼长。身世两相忘。坐亦良。睡亦良。任取傍人笑我狂。心在水云乡。
丁巳初春泊胥江
作者：蔡琳
朝代：清

客里新年思不禁，篷窗拥被自孤吟。烧镫门巷烟花滥，湿雪楼台爆竹瘖。骥伏渐消豪士气，鸿嗷难遣故园心。梅开邓尉无多路，梦里冲寒试一寻。
出太平门
作者：蔡琳
朝代：清

倦眼看秋色，乡关息鼓鼙。人烟出村远，雁语下湖低。黄叶喧流水，青山欲断霓。浮生几两屐，吟遍夕阳西。
台阳竹枝词
作者：蔡碧吟
朝代：清

宜晴宜雨好时光，草粿糖浆制备忙。招得东邻诸姊妹，踏青齐拜五妃娘。谷雨携筐摘嫩芽，大棚顶畔是侬家。一瓯茗试清泉好，郎有閒时来吃茶。
台阳竹枝词
作者：蔡碧吟
朝代：清

珊瑚十里绿云屯，毗舍城南梦蝶园。日日花开春不老，华严东港好乾坤。无嫌黑齿聊随俗，吹到门前荖叶香。两颊桃花红欲晕，儿家风韵在槟榔。千家茅屋映朝晖，二月人多著暖衣。武馆街前锣鼓闹，冈山昨日进香归。
台阳竹枝词·其一
作者：蔡碧吟
朝代：清

宜晴宜雨好时光，草粿糖浆制备忙。招得东邻诸姊妹，踏青齐拜五妃娘。
台阳竹枝词·其一
作者：蔡碧吟
朝代：清

珊瑚十里绿云屯，毗舍城南梦蝶园。日日花开春不老，华严东港好乾坤。
台阳竹枝词·其三
作者：蔡碧吟
朝代：清

无嫌黑齿聊随俗，吹到门前荖叶香。两颊桃花红欲晕，儿家风韵在槟榔。
台阳竹枝词·其二
作者：蔡碧吟
朝代：清

千家茅屋映朝晖，二月人多著暖衣。武馆街前锣鼓闹，冈山昨日进香归。
台阳竹枝词·其二
作者：蔡碧吟
朝代：清

谷雨携筐摘嫩芽，大棚顶畔是侬家。一瓯茗试清泉好，郎有閒时来吃茶。
夏日村居杂感
作者：蔡碧吟
朝代：清
体裁：诗

夹陇凉云刈麦天，沙堤凫母养儿眠。田家女子辛勤惯，昼出锄禾夜纺绵。豢鸭童归又饭牛，菜花拗出短篱幽。数间老屋疏林外，门对一湾溪水流。西瓜凉沁齿牙馀，争说尝浆蜜不如。莱菔松烹菘菜煮，乡间风味胜城居。
夏日村居杂感
作者：蔡碧吟
朝代：清

榕阴叠叠竹萧萧，出水秧针绿意饶。几簇人声喧渡口，半江夕照卖鱼苗。几天积雨沾新泥，苔径深林鹑鸟啼。野水石梁初涨满，半江萍影绿东西。
夏日村居杂感·其一
作者：蔡碧吟
朝代：清

榕阴叠叠竹萧萧，出水秧针绿意饶。几簇人声喧渡口，半江夕照卖鱼苗。
夏日村居杂感·其二
作者：蔡碧吟
朝代：清

几天积雨沾新泥，苔径深林鹑鸟啼。野水石梁初涨满，半江萍影绿东西。
寓普贤寺邀八大山人小饮
作者：蔡秉公
朝代：清

薄暮招携听鸟声，楼头钟鼓未须惊。水云坐我浑如梦，鬓发催人太不情。写兴久输诗伯健，低头殊愧野翁清。十年踪迹衣尘满，此际相看眼倍明。
山塘驿次壁间韵
作者：蔡秉公
朝代：清

攀条老泪坠天涯，怅望云端白鹿车。山好几疑身入画，日斜遥指店为家。缘村桐树垂黄实，绕涧藤梢落紫花。地僻莫嫌迎送少，眼前风景不须赊。
挽彭玉麟联
作者：蔡秉瀚
朝代：清
体裁：联

我为天下哭公，茹酒悲凉，岂独云情深两世；此后西湖谁主，梅花冷落，最愁月夜过孤山。
陶靖节祠联
作者：蔡绍襄
朝代：清
体裁：联

先生岂必因桃源而重；此地固应较栗里为佳。
早发兰溪经石塘横宿东馆
作者：蔡维熊
朝代：清

山城挝鼓绝，曙光犹朦胧。明河淡遥影，稀星耿晨风。榜人催早发，解缆何匆匆。我亦披衣起，爽籁生群峰。相对悄无言，冥冥羡飞鸿。清声发鸟哢，澄影散林樾。烟鬟对镜开，渔艇依村歇。安得百尺竿，俯钓鳌龙窟。石塘石更奇，森森如执笏。横绝波涛中，起伏留凹凸。扼要势益险，舟行俨冲突。审视仗篙师，幸勿中途蹶。
早发兰溪经石塘横宿东馆·其一
作者：蔡维熊
朝代：清

山城挝鼓绝，曙光犹朦胧。明河淡遥影，稀星耿晨风。榜人催早发，解缆何匆匆。我亦披衣起，爽籁生群峰。相对悄无言，冥冥羡飞鸿。
早发兰溪经石塘横宿东馆·其二
作者：蔡维熊
朝代：清

清声发鸟哢，澄影散林樾。烟鬟对镜开，渔艇依村歇。安得百尺竿，俯钓鳌龙窟。石塘石更奇，森森如执笏。横绝波涛中，起伏留凹凸。扼要势益险，舟行俨冲突。审视仗篙师，幸勿中途蹶。
如梦令·秋露
作者：蔡翥
朝代：清

晓起画栏濡透。叶叶枝枝如豆。风过碧梧摇，滴滴绿珠齐溜。重九。重九。酿与江枫为酒。
行香子·题画美人
作者：蔡翥
朝代：清

谁向冰绡。淡写轻描。新妆巧、杨柳纤腰。云鬟叠叠，绣带飘飘。又眼儿媚，眉儿秀，脸儿娇。有个妖娆。曾得相遭。细思量、何处逍遥。料应今夜，月下吹箫。在梅花溪，桃花岸，杏花桥。
谢秋娘·秋蛩
作者：蔡翥
朝代：清

秋声惨，最惨络丝娘。夜夜吟寒头欲白，声声咽月叶初黄。宁不断人肠。
雨中花·出盆兰就雨
作者：蔡翥
朝代：清

曾记去年冬日。怕煞朔风剪急。袅袅芳踪，退藏幽密，待取春消息。愁里光阴容易失。转眼又过惊蛰。正微雨濛濛，倩人扶出，就沐犹无力。
西竺庵春夜同任远白孝廉
作者：蔡聘珍
朝代：清

心事伤春暮，乡愁拥絮眠。月明千里梦，梵唱五更天。脱剑酬知己，拈花误少年。明朝当别去，检点酒家钱。
江山学署联
作者：蔡英
朝代：清
体裁：联

尽力尽心，未能十分尽职；任劳任怨，不敢半点任功。
代挽俞其章联
作者：蔡蒙
朝代：清
体裁：联

文章经济，潺国减荣光，惟道德偶有可珍，麟角老成人，士行官箴并无憾；剩水残山，夕阳仍好景，念清远固然无恙，鹤归身后事，人民城郭究如何。
代温俞氏挽其兄俞其章联
作者：蔡蒙
朝代：清
体裁：联

曩年话别，越岁遭闵凶，遗孤乃沾染时趋，更叹克家无望矣，宦海伫归帆，渴期同气中情，痛叙阔衷诉悲苦；报病传书，尔时已惶感，吾侄当仓皇驰省，宁知永诀此行乎，灵輀赫在室，际兹恫心惨目，尚疑梦境作离奇。
挽俞其章联
作者：蔡蒙
朝代：清
体裁：联

诗情孤寄，鉴赏独真，千古感知音，只愧子衡酬少谷；勇退有心，贤劳致病，一官征勤事，应如朱邑祀桐乡。
喜谈长益方尔止枉集草堂
作者：蔡蓁春
朝代：清
体裁：七言律诗

轻舠先后自芜江，谢李如招客到双。顾我草堂花满径，留君春酒月移窗。旧交墓木俱成拱，新接须眉各已庞。只恐相逢还易别，更阑小坐对银釭。
丹山
作者：蔡衍鎤
朝代：清

日色背层峦，轻霜午未乾。人言抱朴子，隐此白云间。凿石堪为鼎，烹砂便作丹。名山虽尚在，古灶已生寒。
咏史
作者：蔡衍鎤
朝代：清

燕丹得荆卿，名声惊六国。已感燕丹恩，思报燕丹德。悠悠易水寒，飒飒风萧瑟。壮士从此去，飘然入秦域。气凌帝王尊，图穷无变色。剑术虽云疏，谁不谓勇力。壮哉匹夫志，之死矢靡慝。汉文亦有道，贤相亦盈庭。求言何其切，当时得贾生。抗陈无所讳，少年而老成。惜哉遇合难，上书竟不听。去去勿复顾，坐看湘水清。湘水自悠悠，哀哀痛哭声。吊之竟何戚，千古一同情。
咏史·其一
作者：蔡衍鎤
朝代：清

燕丹得荆卿，名声惊六国。已感燕丹恩，思报燕丹德。悠悠易水寒，飒飒风萧瑟。壮士从此去，飘然入秦域。气凌帝王尊，图穷无变色。剑术虽云疏，谁不谓勇力。壮哉匹夫志，之死矢靡慝。
咏史·其二
作者：蔡衍鎤
朝代：清

汉文亦有道，贤相亦盈庭。求言何其切，当时得贾生。抗陈无所讳，少年而老成。惜哉遇合难，上书竟不听。去去勿复顾，坐看湘水清。湘水自悠悠，哀哀痛哭声。吊之竟何戚，千古一同情。
击鼓催花
作者：蔡见先
朝代：清

鼕鼕声响报花知，上苑春和次第吹。第一承恩随鼓转，沉香亭北海棠枝。鼕鼕声鼓六宫知，绿瘦红肥尽弄姿。独有江梅催不理，楼东更鼓一灯支。羯鼓声中芳信驰，春风先上海棠枝。红尘一骑飞丹荔，又是君王鼓掌时。唐宫花信日嫌迟，击鼓恩同雨露施。转笑海棠开到未，沉香春梦正迷离。
夏闺词
作者：蔡见先
朝代：清

万叶阴成绿满梢，日长昼永线针抛。藕丝试雪看泥拔，环佩鸣风和竹敲。愠解焦琴歌曲熟，凉招团扇爱恩包。无端妒煞鸳鸯处，梦稳荷池颈刎交。
府陷
作者：蔡见先
朝代：清

一旅未能保海邦，敢云天堑有长江。军中才把量沙唱，路畔旋看系剑降。谁绘流民登北阙，漫寻清梦卧南窗。长城万里今安在，秃笔终思鼎可扛。
慰内
作者：蔡见先
朝代：清

三迁避地避兵氛，雁阵双飞免失群。莫便无家嗤仲子，共将有妇羡参军。同居虎口宜防险，休向牛前浪说文。先吃黄连后啖蔗，此中甘苦与平分。
林痴仙上舍柬招诸吟朋宴集于谢颂臣先生生圹时重九后二日也惜余途远不及与会作此寄赠
作者：蔡见先
朝代：清

墓门拱木尚生存，奇事奇人两足论。白发无情催老境，青山有约葬诗魂。题碑主客何妨赘，同穴夫妻更见恩。重九既过来独后，可怜辜负此吟樽。
栏杆
作者：蔡见先
朝代：清

几番打扫仗园丁，静把莺声仔细听。十里芰荷香暗度，一楼风月酒初醒。不教花信三春漏，恰对山光半角青。入夜有人閒倚久，笑看团扇扑流萤。
栏杆
作者：蔡见先
朝代：清

记得花前与酒前，小凭每值晚凉天。低扶有影春如梦，独倚无人日似年。十二雕成看屈曲，三千围住尽婵娟。等閒且把诗童唤，待汝新茶雨后煎。
梁夫人抗疏劾韩世忠
作者：蔡见先
朝代：清

不因夫婿议从轻，一疏森严上帝京。博得九重温语答，美人未免太沽名。
梅梦
作者：蔡见先
朝代：清

自别逋仙梦已孤，横斜栏外倩谁扶。春风无力低笼纸，一幅楼东晚睡图。扶持冷梦属林逋，春去孤山一醒乎。鹤自天涯人自老，可怜无夜不西湖。十二雕栏属曲扶，珊珊梦入小山孤。金铃声动霜禽下，春到罗浮醒到无。
残雪
作者：蔡见先
朝代：清

梅梢红已上朝暾，冷意无多几点存。泥印渐消鸿爪迹，花铺尚现马蹄痕。寻诗浅踏人双屐，访友迟归酒一樽。三尺立穿师未醒，儿时光景忆程门。
病疟
作者：蔡见先
朝代：清

莫将时事日关怀，伏枕呻吟卧小斋。客里一身真类叶，病馀双脚已成柴。杜陵落拓诗心壮，阮籍猖狂酒兴佳。最是愁人听未得，残梧风扫点秋阶。
白菊
作者：蔡见先
朝代：清

转眼风霜三径深，白衣送酒是知音。陶公老去头如雪，淡里交情说到今。
秋斋有感
作者：蔡见先
朝代：清

万籁声喧山色深，山居静坐费沉吟。战秋竹作回天势，爱暖葵存向日心。屠狗早羞为哙伍，缚鸡自笑是淮阴。此身七尺宁无谓，四十功名博一衿。
秋波
作者：蔡见先
朝代：清

才把春山两道舒，眼波又转映霞初。独怜近日枯于井，望断飞鸿一纸书。
自叙
作者：蔡见先
朝代：清

六品头衔保案开，白鹇补服称身裁。不教文字终埋没，天遣分司作秀才。戏翻白手数年间，累万家资博等閒。更掷许多开拓费，买田买宅买青山。惯向温柔乡里寻，闺中五凤伴清吟。囊金尽可供挥霍，尚有藏娇筑屋心。台疆南北耳诗名，中部吟坛久主盟。似亦家家团扇画，攀车争识老书生。当途待遇十分新，出入閒曹近几春。京兆官忙惟五日，骑驴还我旧吟身。四季衣裳备暑寒，好茶好酒好盘餐。转嫌鲈笋都乡味，日向厨娘检食单。沧桑浩劫几经过，半百韶华鬓未皤。再向寿筵数来客，少年同学已无多。比来兰桂茁交枝，三十年前早有儿。当轴老夫惟画诺，醇醪美妇日寻诗。
花气
作者：蔡见先
朝代：清

得閒缓步入芳丛，扑我吟怀是此中。深院春温天又午，小栏雨过日初烘。海棠睡味三分足，豆蔻含情一点通。别有名花芗泽好，枕函边散粉脂风。
苑里八景诗
作者：蔡见先
朝代：清

一角峰峦晓更青，凭江幻作虎头形。荒祠苔印何人到，极浦潮回有客听。骤雨挟同山鸟疾，狂风吹共海鱼腥。黄庭阅后难成梵，九十滩音沸不停。
苑里八景诗
作者：蔡见先
朝代：清

削壁危岩日已欹，岚光五采现离奇。即多邃境猿能到，剩有迂途马不知。人爱晚晴山外绮，天开妙景画中诗。何时拄杖登高处，眼底云烟一幅披。
苑里八景诗
作者：蔡见先
朝代：清

在山不浊出山清，突有甘泉半壁生。珠喷千回如瀑布，帘悬一幅似磨晶。何人画谱溪头写，费我茶经雨后评。记得家居方夜静，嘈嘈时送枕边声。
苑里八景诗
作者：蔡见先
朝代：清

招招舟子咏邛须，更好溪山入画图。野渡人来天未黑，绿杨马系日将晡。一篙乱石流偏急，十里飞沙路已殊。有客欲归归不得，晚鸦空向隔村呼。
苑里八景诗
作者：蔡见先
朝代：清

稻鼓声中大有秋，农家争报早禾收。平田日暖看罗雀，隔陇烟迷听叱牛。多稼有如云一片，利镰敢比月双钩。祈年天子春前事，千万仓箱愿已酬。
苑里八景诗
作者：蔡见先
朝代：清

艨艟如蚁泊平沙，怪石崚嶒夹港汊。日写一排帆作字，风吹五色浪生花。鸭头高涌新潮至，鹢尾相衔夕照斜。商女不知游客恨，隔江夜夜拨琵琶。
苑里八景诗
作者：蔡见先
朝代：清

茅舍如鳞别有村，扶藜人立夕阳墩。鲸波渐荡舟能小，蜃市初开雾又屯。生计不妨耕钓托，画图谁辨海山昏。得鱼合唤邻翁饮，壶酒寒篝仔细论。
苑里八景诗
作者：蔡见先
朝代：清

高寮极目好烟波，昔日登临壮若何。一粟苍茫天地小，万声飞射弩弓多。北来浪影双行雁，东拥山痕数点螺。观海馀閒时散步，无边风日晒渔蓑。
苑里席歌
作者：蔡见先
朝代：清

苑里妇，一何工，不事蚕桑废女红。十指纤纤日作苦，得资藉以奉姑翁。食不知味梦不酣，人重生女不生男。生男管向浮梁去，生女朝朝奉旨甘。今日不完明日织，明日不完继以夕。君不见，千条万缕起花纹，组成费尽美人力。
苑里年节竹枝词
作者：蔡见先
朝代：清

黎明爆竹换年光，共上大家欢喜场。一礼亲朋相问讯，春觞定作几天忙。大开灯市月争明，士女如云结队行。更有官民同乐意，管弦谱出太平声。纷纷牲醴闹头牙，膜拜香烧福德爷。农祝丰年商利市，醉人扶过比邻家。鞭丝钗影夕阳村，祭扫归来旧事论。不踏青青原上草，寿公祠里共招魂。米粽争缠续命丝，斗舟旧事忆潮儿。人家邀福心偏胜，蒲艾青苍插满篱。广设盂兰好道场，慈和宫里闹跄跄。阇黎化食浑閒事，大众皈依拜鬼王。香花酒果列多盘，高供巍巍七妈坛。有巧似知人尽乞，小儿身上乞平安。月到中秋分外殊，尝新有饼美于酴。良宵忙煞痴儿女，牧豕槽边问椅姑。虎头山畔听潮前，此日风高又一年。遍语插萸诸弟辈，题糕莫负菊花天。拌米为丸腻比脂，祀神祭祖两相宜。初来新妇宜男相，一粒投炉卜已知。食福年终是尾牙，盛筵今日请头家。可怜索债从兹急，安得台高好避他。共云今夕是辞年，儿女围炉笑语传。我独偷閒修酒脯，擘开囊锦祭诗篇。
苑里年节竹枝词·其一
作者：蔡见先
朝代：清

黎明爆竹换年光，共上大家欢喜场。一礼亲朋相问讯，春觞定作几天忙。
苑里年节竹枝词·其七
作者：蔡见先
朝代：清

香花酒果列多盘，高供巍巍七妈坛。有巧似知人尽乞，小儿身上乞平安。
苑里年节竹枝词·其三
作者：蔡见先
朝代：清

纷纷牲醴闹头牙，膜拜香烧福德爷。农祝丰年商利市，醉人扶过比邻家。
苑里年节竹枝词·其九
作者：蔡见先
朝代：清

虎头山畔听潮前，此日风高又一年。遍语插萸诸弟辈，题糕莫负菊花天。
苑里年节竹枝词·其二
作者：蔡见先
朝代：清

大开灯市月争明，士女如云结队行。更有官民同乐意，管弦谱出太平声。
苑里年节竹枝词·其五
作者：蔡见先
朝代：清

米粽争缠续命丝，斗舟旧事忆潮儿。人家邀福心偏胜，蒲艾青苍插满篱。
苑里年节竹枝词·其八
作者：蔡见先
朝代：清

月到中秋分外殊，尝新有饼美于酴。良宵忙煞痴儿女，牧豕槽边问椅姑。
苑里年节竹枝词·其六
作者：蔡见先
朝代：清

广设盂兰好道场，慈和宫里闹跄跄。阇黎化食浑閒事，大众皈依拜鬼王。
苑里年节竹枝词·其十
作者：蔡见先
朝代：清

拌米为丸腻比脂，祀神祭祖两相宜。初来新妇宜男相，一粒投炉卜已知。
苑里年节竹枝词·其十一
作者：蔡见先
朝代：清

食福年终是尾牙，盛筵今日请头家。可怜索债从兹急，安得台高好避他。
苑里年节竹枝词·其十二
作者：蔡见先
朝代：清

共云今夕是辞年，儿女围炉笑语传。我独偷閒修酒脯，擘开囊锦祭诗篇。
苑里年节竹枝词·其四
作者：蔡见先
朝代：清

鞭丝钗影夕阳村，祭扫归来旧事论。不踏青青原上草，寿公祠里共招魂。
追和纫石兄赠黄美人诗元韵
作者：蔡见先
朝代：清

歌舞场中最可人，昙花一刹坠红尘。香魂应绕新城柳，化作黄鹂唤早春。情丝缕缕渺难通，回首平康爪印鸿。夜半留髡思往事，阿谁消受米双弓。花中领袖女中雄，倾尽囊金送尽穷。巾帼从来多侠气，怜才红拂与卿同。落月犹疑颜色存，枫林彷佛度青魂。题诗祝汝来生事，连理交枝不断根。
避居公馆庄感作
作者：蔡见先
朝代：清

咫尺桃源又有津，桑麻鸡犬自成春。微名冷比残宵梦，故友来如隔世人。久累刘伶惟酒债，暂随元亮作閒身。耽吟于事虽无补，聊洗胸中几斛尘。
采茶女
作者：蔡见先
朝代：清

前村残月尚朦胧，路入茶田第几重。叶露香黏纤指腻，花风凉袭小鬟松。短歌相答莺喉软，嫩色才抽雀舌浓。采得盈筐好归去，莫教野蝶尾行踪。
题观音画轴
作者：蔡见先
朝代：清

自来苦海不生波，醋海汪洋可奈何。愿借慈航时一渡，免教风作打头多。
题谢君生圹
作者：蔡见先
朝代：清

万叠山峦蘸碧空，身前身后感何穷。几条白骨成灰易，一领青衫洒泪同。昔日视师生亦壮，他时入地鬼之雄。蓬蒿半亩逍遥境，留待修文宅此中。是处佳城葬汝真，葬侬何处转伤神。一锄未了三春梦，七尺仍留百岁身。即有高碑休堕泪，断无疑冢去欺人。买山不作生时计，芳草斜阳结净因。鸡黍田庐惠屡叨，仙栖独惜未曾过。生前户牖绸缪早，劫后河山涕泪多。不待盖棺方定论，敢同临穴一高歌。此诗情比延陵重，空向孤坟剑自摩。
题谢君生圹·其一
作者：蔡见先
朝代：清
体裁：七言律诗

万叠山峦蘸碧空，身前身后感何穷。几条白骨成灰易，一领青衫洒泪同。昔日视师生亦壮，他时入地鬼之雄。蓬蒿半亩逍遥境，留待修文宅此中。
题谢君生圹·其三
作者：蔡见先
朝代：清
体裁：七言律诗

鸡黍田庐惠屡叨，仙栖独惜未曾过。生前户牖绸缪早，劫后河山涕泪多。不待盖棺方定论，敢同临穴一高歌。此诗情比延陵重，空向孤坟剑自摩。
题谢君生圹·其二
作者：蔡见先
朝代：清
体裁：七言律诗

是处佳城葬汝真，葬侬何处转伤神。一锄未了三春梦，七尺仍留百岁身。即有高碑休堕泪，断无疑冢去欺人。买山不作生时计，芳草斜阳结净因。
鸡声
作者：蔡见先
朝代：清

数遍铜壶漏半欹，嘐嘐底事报偏迟。闺人好梦三更勖，壮士雄心一剑知。秋草野桥霜印外，晓风茅店月斜时。老夫封事明朝急，听汝连番嘱侍儿。
栖霞杂咏
作者：蔡邦霖
朝代：清
体裁：五言绝句

泠泠幽涧水，森森一泓注。隐约出孤峰，蒲芦最深处。
贺张百熙60寿联
作者：蔡金台
朝代：清
体裁：联

公以儒臣兼富教；帝承文母锡期颐。
听雨
作者：蔡銮扬
朝代：清

残竹和烟冻未消，梦回池馆夜萧萧。却疑身倚乌篷立，重过江南旧板桥。
建溪行馆
作者：蔡銮扬
朝代：清

平兰落九峰，高馆旷西瞩。鸟道挂残云，人烟散疏木。浮岚蔼余景，明波荡空绿。隔水问渔家，武林深几曲。沧洲飞雨来，潭光忽凌乱。濑口人独归，石门鸟初散。泬寥空在赏，川涂已屡换。明发趁晨风，直度黄泥岸。
建溪行馆·其一
作者：蔡銮扬
朝代：清

平兰落九峰，高馆旷西瞩。鸟道挂残云，人烟散疏木。浮岚蔼余景，明波荡空绿。隔水问渔家，武林深几曲。
建溪行馆·其二
作者：蔡銮扬
朝代：清

沧洲飞雨来，潭光忽凌乱。濑口人独归，石门鸟初散。泬寥空在赏，川涂已屡换。明发趁晨风，直度黄泥岸。
放歌行赠陆费春帆至自天津
作者：蔡銮扬
朝代：清
体裁：古风

陆生好文耻章句，台省荐贤曾不遇。箧中惟有夏侯经，坐上虚传左徒赋。裹粮三月未解贫，纵酒千场已非故。邺下才人那可攀，杜陵男子谁相顾。壮发蹉跎二十余，吹箫击筑过荒闾。空歌白马边头曲，但读黄牛道上书。东堂揖君手重把，三市招邀日游冶。黄纸多闻召侍中，皂囊不得干门下。接䍦半倒且为欢，琅玕一编聊自写。五陵年少轻笑嗤，穷巷回车徒尔为。始知齐鲁诸生贼，不及幽并游侠儿。
放歌行赠陆费春帆至自天津
作者：蔡銮扬
朝代：清

陆生好文耻章句，台省荐贤曾不遇。箧中惟有夏侯经，坐上虚传左徒赋。裹粮三月未解贫，纵酒千场已非故。邺下才人那可攀，杜陵男子谁相顾。壮发蹉跎二十余，吹箫击筑过荒闾。空歌白马边头曲，但读黄牛道上书。东堂揖君手重把，三市招邀日游冶。黄纸多闻召侍中，皂囊不得干门下。接半倒且为欢，琅玕一编聊自写。五陵年少轻笑嗤，穷巷回车徒尔为。始知齐鲁诸生贼，不及幽并游侠儿。
过嘉兴有感
作者：蔡銮扬
朝代：清

长水长连钓石矶，廿年前事尚依稀。青杨旧舍无人过，白苎新塘有雁飞。离笛不堪愁里听，扁舟翻似梦中归。月波楼上邀同醉，只惜江东故旧非。
酒罢
作者：蔡銮扬
朝代：清

酒罢客初卧，萧萧风叶稀。星河天外落，镫火雨中微。老树暗相失，湿萤寒不飞。门庭最清寂，如息汉阴机。
重游龙泉寺感怀寄周箌云秦中
作者：蔡銮扬
朝代：清

陂陁四五里，直西闻寺钟。入门波涛声，松栝皆天风。廊庑昼深黑，神鬼虚无中。不觉衣裳寒，如游星斗宫。老僧昔持钵，潭上制毒龙。至今雷雨交，鳞甲疑在空。故人读书舍，径没蓬蒿丛。祇余湿薪灶，时见夜火红。地废犹结赏，事往难追踪。仰屋发长叹，梦绕东陵东。
挽刘坤一联
作者：蔡钧
朝代：清
体裁：联

戊戌庚子后，内外各军国大政，盘错不动，惟公主之，时局赖贤才，痛南天风雨凄凉，忽失九重倚畀；潇湘衡岳间，中兴诸将相老臣，硕果仅存，而今已矣，门墙感遗泽，听东海波涛呜咽，如闻百万悲歌。
挽郭嵩焘联
作者：蔡铨
朝代：清
体裁：联

文章推汩水，名家视当年，编纪楚辞，著述犹为富矣；寿老拟香山，耆宿羡后嗣，材储国器，福泽更远过之。
吕仙祠联
作者：蔡锦泉
朝代：清
体裁：联

因果证殊难，看残棋局光阴，试问转瞬重来，几见种桃道士；黄粱炊渐熟，阅遍枕头世界，乐得饱餐一顿，做成食饭神仙。
赠张晓峰联
作者：蔡锦泉
朝代：清
体裁：联

上马杀贼，下马草檄；东铭砭愚，西铭箴顽。
陶然亭文昌楼西厅联
作者：蔡锦泉
朝代：清
体裁：联

客醉共陶然，四面凉风吹酒醒；人生行乐耳，百年几日得闲身。
露筋祠联
作者：蔡锦泉
朝代：清
体裁：联

白水至今犹一色；绿杨到此不三眠。
诞日偶书
作者：蔡鸿书
朝代：清

逆旅栖迟岁月奔，功名富贵且休论。今年六十又加八，聊对榴花酒一樽。江湖徒愧负虚名，垂老敢随鸥鹭盟。鹤发上梳身颇健，蝇头写字眼犹明。满襟风月诗情淡，绕膝儿孙天福清。人事年来都不管，优游杖履乐馀生。
49岁自寿联
作者：蔡鸿逵
朝代：清
体裁：联

四十九年穷不死；三百六日醉如泥。
城隍庙戏台联
作者：蔡鸿逵
朝代：清
体裁：联

善恶报施，莫道竟无前世事；利名争竞，须知总有下场时。
城隍庙联
作者：蔡鸿逵
朝代：清
体裁：联

聪明正直之谓神，清夜焚香，惟愿斯民敦孝弟；雨旸寒燠以成岁，丰年报享，长期列部颂升平。
宪署官厅联
作者：蔡鸿逵
朝代：清
体裁：联

片刻聚谈，此地无分宾主；一时抠谒，其间原有后先。
巡捕官厅联
作者：蔡鸿逵
朝代：清
体裁：联

得月快争先，共仰楼台近水；望风齐向上，欣看冠佩如云。
集句联
作者：蔡鸿逵
朝代：清
体裁：联

七重宝树围金界；千里名山入酒船。
集句联
作者：蔡鸿逵
朝代：清
体裁：联

万壑松风和涧水；十分烟雨簇渔乡。
集句联
作者：蔡鸿逵
朝代：清
体裁：联

且从少傅论中隐；拟问灵君乞上池。
集句联
作者：蔡鸿逵
朝代：清
体裁：联

世外原无众香国；花阴真是小华胥。
集句联
作者：蔡鸿逵
朝代：清
体裁：联

供家米少因添鹤；送酒人多不典衣。
集句联
作者：蔡鸿逵
朝代：清
体裁：联

傍花行酒发新唱；解带量松长旧围。
集句联
作者：蔡鸿逵
朝代：清
体裁：联

养气不动真豪杰；居心无物转光明。
集句联
作者：蔡鸿逵
朝代：清
体裁：联

几多怪石全胜画；无限好山都上心。
集句联
作者：蔡鸿逵
朝代：清
体裁：联

吾山自信云舒卷；片心高与月徘徊。
集句联
作者：蔡鸿逵
朝代：清
体裁：联

夜渚月明，所思不远；柳阴路曲，妙造自然。
集句联
作者：蔡鸿逵
朝代：清
体裁：联

如气之秋，窈窕深谷；犹春于绿，茬苒在衣。
集句联
作者：蔡鸿逵
朝代：清
体裁：联

尽卷帘旌延竹色；想衔杯酒问花期。
集句联
作者：蔡鸿逵
朝代：清
体裁：联

山泉酿酒香仍冽；芳草留人意自闲。
集句联
作者：蔡鸿逵
朝代：清
体裁：联

已办青鞋为老圃；细倾白堕赋新诗。
集句联
作者：蔡鸿逵
朝代：清
体裁：联

摇笔尚堪凌浩荡；题诗端为发幽妍。
集句联
作者：蔡鸿逵
朝代：清
体裁：联

撑肠文字五千卷；试手清凉第一篇。
集句联
作者：蔡鸿逵
朝代：清
体裁：联

日消残醉闲吟里；梦入青藤古木间。
集句联
作者：蔡鸿逵
朝代：清
体裁：联

旧书不厌百回读；佳客时来一座倾。
集句联
作者：蔡鸿逵
朝代：清
体裁：联

明月雪时，金尊酒满；风日水滨，碧山人来。
集句联
作者：蔡鸿逵
朝代：清
体裁：联

是处登临有风月；略无踪迹到波澜。
集句联
作者：蔡鸿逵
朝代：清
体裁：联

林罅忽明知月上；竹梢微响觉风来。
集句联
作者：蔡鸿逵
朝代：清
体裁：联

林花经雨香犹在；芳草留人意自闲。
集句联
作者：蔡鸿逵
朝代：清
体裁：联

楼台近水涵明鉴；琴酒和云入旧山。
集句联
作者：蔡鸿逵
朝代：清
体裁：联

水流花开，晴雪满竹；柳阴路曲，过雨采蘋。
集句联
作者：蔡鸿逵
朝代：清
体裁：联

流莺比邻，如有佳语；晴雪满竹，冷然希音。
集句联
作者：蔡鸿逵
朝代：清
体裁：联

玉树瑶林照春色；物华天宝借余光。
集句联
作者：蔡鸿逵
朝代：清
体裁：联

画桥碧阴，观化匪禁；绿杉野屋，幽行为迟。
集句联
作者：蔡鸿逵
朝代：清
体裁：联

白雪任教春事晚；贞松惟有岁寒知。
集句联
作者：蔡鸿逵
朝代：清
体裁：联

积善云有报；在涅贵不缁。
集句联
作者：蔡鸿逵
朝代：清
体裁：联

空谷自能生地籁；吟毫端合染溪光。
集句联
作者：蔡鸿逵
朝代：清
体裁：联

红杏在林，如有佳语；碧桃满树，良殚美襟。
集句联
作者：蔡鸿逵
朝代：清
体裁：联

红杏在林，疏雨相遇；碧桃满树，清露未晞。
集句联
作者：蔡鸿逵
朝代：清
体裁：联

能招过客饮文字；亦把湍流替管弦。
集句联
作者：蔡鸿逵
朝代：清
体裁：联

脱帽看书，生气远出；杖藜行歌，妙造自然。
集句联
作者：蔡鸿逵
朝代：清
体裁：联

落花无言，幽鸟相逐；可人如玉，清风与归。
集句联
作者：蔡鸿逵
朝代：清
体裁：联

藏书万卷可教子；买地十亩皆种松。
集句联
作者：蔡鸿逵
朝代：清
体裁：联

要知作诗如作画；但愿对竹兼对花。
集句联
作者：蔡鸿逵
朝代：清
体裁：联

谟议轩昂开日月；文章浩渺足波澜。
集句联
作者：蔡鸿逵
朝代：清
体裁：联

酌酒赋诗相料理；种花移石自殷勤。
集句联
作者：蔡鸿逵
朝代：清
体裁：联

除却读书无所好；恍如造物与同游。
门联
作者：蔡鸿遵
朝代：清
体裁：联

字体琴声，中郎世业；茶笺荔谱，学士家风。
门联
作者：蔡鸿遵
朝代：清
体裁：联

家藏东汉传经字；世守西山讲学编。
自题诗集后
作者：蔡鹏飞
朝代：清

不多著句鬓霜新，惭愧名山积等身。偶辑似非藏大拙，间披聊可忆前尘。米盐祇抵村书陋，晴雨徒嗤日记真。醉里渔樵酣野唱，漫劳气韵问何人。
迈陂塘·花影
作者：蕴山
朝代：清
体裁：词

漏沉沉、是何仙眷，并无密约轻赴。似曾相识春风面，缘底朦胧如许。浑不语。趁身未分明，尽有销魂处。惺忪细步。忽刬地风生，鬓云缭乱，莫为柘枝舞。天台路。已分崎岖多阻。傍来那敢匆遽。悄蹑芳踪苔径滑，刚把玉清遮住。推绣户。怎到手浓欢，又逐惊鸿去。良朋三五。拚耐着痴心，墙头架底，后夜再延伫。
迈陂塘·花魂
作者：蕴山
朝代：清
体裁：词

凭天生、灵心艳质，那堪命薄如许。黄泉碧落迷茫甚，回首埋香何处。挥泪雨。变细草红心，一色胭脂土。零丁最苦。叹梦到繁华，匆匆便醒，醒了几曾误。长辞也，悔煞当初轻遽。而今抑郁谁语。痛惜深怜差耐久，狼籍怎凭风雨。留不住。纵帝遣巫阳，招着还防去。凭谁说与。道缘断三生，他生未卜，已把此生负。
听蝉
作者：蕴秀
朝代：清

小亭斜坐近花栏，碧树清阴宿雨乾。听罢蝉声风曳去，绿波深处夕阳残。
夜行
作者：蕴秀
朝代：清

万壑寂然山月堕，半天星斗夜苍苍。岭云不放钟声度，惟有松花一路香。
关山月
作者：蕴端
朝代：清
体裁：乐府曲辞

关山月，一年十二度圆缺。平时不忍看，况是中秋节。此际穹庐已尽眠，团团独对南来客。关山月，玉宇绝纤尘。平沙明似水，矮树远疑人。关山月，万里共清辉。回想闺阁里，应照流黄机。停梭望明月，泪下沾裳衣。关山月，升自东海湾。经天涉黄道，如输沈西山。月轮有升沈，人生有往还。月下计归期，白露湿衣寒。几时桂魄满，方在故园看。
寄顾卓
作者：蕴端
朝代：清
体裁：七言绝句

千里书来春色明，江南江北动离情。别时折尽桥边柳，又见条条叶叶生。
归至中途复有北行之役因赋
作者：蕴端
朝代：清
体裁：七言律诗

夜见旄头闪闪明，羽书烽火乱纵横。孤身方就南归计，半路重登北去程。倦数客途嫌马慢，寒添风力压裘轻。迂儒敢道从军苦，从古高阳有郦生。
战城南
作者：蕴端
朝代：清
体裁：乐府曲辞

朝战城之南，暮战城之北。阗然一鼓两阵交，杀气暗天太阳白。将士奋呼击贼，无不以一当百。矢石既竭，继以锋锷。自未至申，敌兵乃却。将军战胜气如虎，立马军前点部伍。西山日落东山昏，收兵渡河河水浑。白骨堆中鬼语聚，黄沙田上寒邻屯。战马惊鸣不肯行，腥风吹透伤刀痕。旧卒三十万，半作离乡魂。将军要封侯，未肯入雁门。君不见汉李广，数不偶而奇。又不见班定远，白头归已迟。将军兮将军，胡不归享太平时。
无题
作者：蕴端
朝代：清
体裁：五言排律

寂寞重门里，徘徊小院中。一朝歌《子夜》，三月老春风。梦为愁多乱，诗因思苦工。鹃知无限恨，花自不胜红。久别肠应结，遥怜心亦同。非关泉下路，岂是月中宫。生死能相见，仙凡尚可通。如何归白阁，咫尺胜苍穹。
漠南
作者：蕴端
朝代：清
体裁：七言律诗

漠南斜路落红曛，风叠沙纹作水纹。去日野花犹烂漫，归时病叶乱纷纭。老蛇升树缠虬干，孤雁摩天负鹤群。尚在秦关千里外，故乡音信杳难闻。
灵佑寺丈室画松歌
作者：蕴端
朝代：清
体裁：古风

高僧丈室素壁立，色如积雪光如湿。卧云主人发清狂，泼翻一斗松煤汁。由来笔可补化工，化出苍髯老黑龙。老龙惟肯半身见，半身何处藏虚空。龙性变化原无穷，头角插戟尾掉风。行处雷电云雨从，岂知时序当严冬。蛰龙垂首等蛰虫，丰隆捉龙掷壁上，更化百尺之老松。老松前身是老龙，松龙虽别神灵通。趺坐犹然风雨后，犹作涛声吼定中。
积雨初霁同蒋景祈王敏敦柯煜周鼎沈坚释元乘分得八庚
作者：蕴端
朝代：清
体裁：五言律诗

连日浓阴积，今朝喜有晴。映苔流水绿，近日乱云明。旋听凉蝉噪，犹疑夜雨声。归飞梁上燕，毛羽一身轻。
红兰室同朱襄夜话
作者：蕴端
朝代：清
体裁：五言律诗

闲谈消永夜，海底出冰轮。室暗镫花大，窗明树影真。拥炉贪暖气，多病减精神。无酒娱诗室，深惭作主人。
读列子
作者：蕴端
朝代：清

嗟嗟子列子，居郑四十年。国君卿大夫，无人知其贤。子阳不好士，遗粟以人言。当年有饥色，后世称神仙。形动而生影，声动而生响。无动而生有，自然非勉强。有形必有终，死生互消长。茫茫天地间，那能常俯仰。鬼者即是归，当作归家想。死人为归人，生人行何往。一人失其家，世必为狂荡。天下皆失家，曾莫知其枉。圣人一生死，去来如反掌。人生有大化，天地皆密移。死亡接老耄，少壮代婴儿。貌色与智态，爪发与肤皮。随生而随落，非复婴儿时。其间不可觉，俟至后方知。
读列子·其一
作者：蕴端
朝代：清
体裁：古风

嗟嗟子列子，居郑四十年。国君卿大夫，无人知其贤。子阳不好士，遗粟以人言。当年有饥色，后世称神仙。
读列子·其三
作者：蕴端
朝代：清
体裁：古风

人生有大化，天地皆密移。死亡接老耄，少壮代婴儿。貌色与智态，爪发与肤皮。随生而随落，非复婴儿时。其间不可觉，俟至后方知。
读列子·其二
作者：蕴端
朝代：清
体裁：古风

形动而生影，声动而生响。无动而生有，自然非勉强。有形必有终，死生互消长。茫茫天地间，那能常俯仰。鬼者即是归，当作归家想。死人为归人，生人行何往。一人失其家，世必为狂荡。天下皆失家，曾莫知其枉。圣人一生死，去来如反掌。
过西峰草堂看黄叶赋赠
作者：蕴端
朝代：清
体裁：七言律诗

君今万卷自堆胸，学稼何须问老农。当户水深八九尺，隔城山出两三峰。隐居志似陶弘景，醉卧身同阮嗣宗。不必邀朋吟败叶，定交愿比后凋松。
遵化道中
作者：蕴端
朝代：清
体裁：五言律诗

朝发石门驿，行行去莫停。云低垂地黑，山削倚天青。歧路愁萦结，孤城望杳冥。一宵闻雨过，溪水没鱼汀。
雨霁
作者：蕴端
朝代：清
体裁：五言律诗

梅雨正凄凄，空庭入望迷。当门不见路，积水已成溪。细草涵烟绿，垂杨覆槛低。晚晴无限好，白日挂檐西。
飒飒
作者：蕴端
朝代：清
体裁：七言律诗

飒飒西风旅雁过，佳期岁月两蹉跎。赤箫声里三更月，绿酒尊前一曲歌。别后几曾通好梦，见时未许托微波。沈郎纵不吟诗瘦，可奈无端《六忆》何？
陈握卿以第五子继嗣四弟题以善之
作者：薛云徵
朝代：清

传芳休异种，五桂出同根。载锡光千古，友于庆一门。凭将犹子祀，匪直比儿论。瑞应绵瓜瓞，遥知并实繁。
答马公眉
作者：薛信辰
朝代：清

鸡窗风雨十年迟，剪烛谈心月堕时。载咏淮南丛桂树，联吟洞口绛桃诗。乾坤春社三升酒，事业秋灯一局棋。高卧尽堪容醉叟，五湖烟景白鸥知。
挽张百熙联
作者：薛倓善
朝代：清
体裁：联

兰台卅载侍宸居，独饶风度端凝，公忠时忆张文献；棣馆去年嗟伯道，犹是花朝前后，忧伤又失贾长沙。
挽曾国藩联
作者：薛元启
朝代：清
体裁：联

廿载矢忠勤，忧国方深，遑计名垂竹帛；三边需保障，劳心未已，定知气壮山河。
游马鞍山
作者：薛元敏
朝代：清
体裁：五言律诗

帆外一峰秀，秋风晚更宜。螺匀千斛翠，玉立五棱奇。斫石分天巧，探泉及地维。夕阳松意僻，归路不妨歧。
为刘王言书刁遵墓志拓后
作者：薛宁廷
朝代：清

刘郎历落一酒人，诗篇富不救寒饿。二豪侍侧如螟蛉，往年曾骂将军坐。渊材壮游耻言贫，巨囊时夸蹇驴驮。家近南皮百战场，拓跋旧姓刁氏大。玉鱼金碗出人间，幽石刓缺苔藓涴。牧童敲火牛砺角，古寺墙阴或枕卧。庸夫俗子肯顾渠，阅世阅人同涕唾。偶然鉴赏等和璞，百钱役使双肩荷。归来洗剔手自拓，纸光墨彩不胫播。请者即与买者勤，廉取曾不居奇货。当时书丹例不名，渔洋并记安平那。北海家法卫夫人，钟王滥觞欧褚佐。我读其文玩其书，洗盏酌君为君贺。从此艺林寿刁遵，好事更传君一个。精光夜夜动星文，韬藏莫遣雷轰破。作诗漫附《石鼓歌》，酒酣或可相赓和。
书秋谷诗集后
作者：薛宁廷
朝代：清

天以虫鸣秋，此事属寒饿。休官未三十，不可惜可贺。坡谷相角逐，裂竹偶入破。若遣老名场，经纶蚁在磨。司寇鲁东家，谈诗在高座。昔梦之帝所，一聆《霓裳曲》。谣诼妒蛾眉，酒食生岸狱。归坐沧浪亭，临流濯我足。绮语出金仙，冰衔换玉局。岭海发奇情，秃豪脱羁束。诗留天地间，何啻为令仆。
书秋谷诗集后·其一
作者：薛宁廷
朝代：清

天以虫鸣秋，此事属寒饿。休官未三十，不可惜可贺。坡谷相角逐，裂竹偶入破。若遣老名场，经纶蚁在磨。司寇鲁东家，谈诗在高座。
书秋谷诗集后·其二
作者：薛宁廷
朝代：清

昔梦之帝所，一聆《霓裳曲》。谣诼妒蛾眉，酒食生岸狱。归坐沧浪亭，临流濯我足。绮语出金仙，冰衔换玉局。岭海发奇情，秃豪脱羁束。诗留天地间，何啻为令仆。
慈伯再叠前韵见誉走笔奉答即促西涧和章
作者：薛宁廷
朝代：清

世贵悦耳正声少，闻鸦则怒鹊则喜。爱秦吉了工语言，终年却闭雕笼里。凤凰希见谁闻鸣，妄以截竹参差比。诗虽人籁实天籁，摽窃形貌非神似。高有喔喔若木颠，卑如阁阁井泥底。刻玉缀珠自足珍，乱头粗服或更美。迟速何须判巧拙，我爱祝钱两公子。决渠突惊万斛喷，为山要从一篑累。饱食麟脯思江瑶，余事作为余波绮。公车计日召严朱，丽句同时斗温李。嗟我铅刀久顿铓，那堪致师旌频靡。输他玉女郭舍人，蒙天一笑启玉齿。鸣冬仍有寒虫号，僧龛细嗅檐卜蕊。送诗幸未恼渔童，免俗差似柳家婢。
木末亭谒方正学祠
作者：薛宁廷
朝代：清

恨杀年年燕子来，春风不放野棠开。董狐笔是苌弘血，碧渗堂阴绣作苔。
杂诗
作者：薛宁廷
朝代：清

桐生依崖壁，百尺临清流。所托本孤危，飞鸟不敢投。直干战风雨，入夜鸣飕飕。岂必中梁柱，琴瑟可与谋。未遭牙旷顾，摇落不及秋。枝叶乍飘堕，根株迸莫收。桃李自芳菲，芳菲使人愁。贾生傅长沙，投书吊汨罗。观其赋《鵩鸟》，未免悲轗轲。少年盛锋锐，一跌遂消磨。忧思铄精气，莫反鲁阳戈。柳下昔三黜，直道原无颇。厄穷而不悯，乃称圣之和。绛灌岂谗佞，蒙此蔽贤呵。空抱《治安策》，实辜圣明多。悔不从园绮，采芝商山阿。
杂诗·其一
作者：薛宁廷
朝代：清

桐生依崖壁，百尺临清流。所托本孤危，飞鸟不敢投。直干战风雨，入夜鸣飕飕。岂必中梁柱，琴瑟可与谋。未遭牙旷顾，摇落不及秋。枝叶乍飘堕，根株迸莫收。桃李自芳菲，芳菲使人愁。
杂诗·其二
作者：薛宁廷
朝代：清

贾生傅长沙，投书吊汨罗。观其赋《鵩鸟》，未免悲轗轲。少年盛锋锐，一跌遂消磨。忧思铄精气，莫反鲁阳戈。柳下昔三黜，直道原无颇。厄穷而不悯，乃称圣之和。绛灌岂谗佞，蒙此蔽贤呵。空抱《治安策》，实辜圣明多。悔不从园绮，采芝商山阿。
漫兴
作者：薛宁廷
朝代：清

自笑宦踪同昔贤，遮莫眼饱西溪莲，游春亭古飞苍烟。试将浊酒呼杜老，日夕发兴相留连。地接南山万林竹，风雨萧萧动新绿，五眼泉喷水百斛。坐来濯尽京洛尘，枯澹未妨食无肉。东溪西溪粳稻香，鲜鲫作鲙皆饫尝，白云浮岭何茫茫。不须授枕自成梦，有人兀坐炊黄粱。
漫兴·其一
作者：薛宁廷
朝代：清

自笑宦踪同昔贤，遮莫眼饱西溪莲，游春亭古飞苍烟。试将浊酒呼杜老，日夕发兴相留连。
漫兴·其三
作者：薛宁廷
朝代：清

东溪西溪粳稻香，鲜鲫作鲙皆饫尝，白云浮岭何茫茫。不须授枕自成梦，有人兀坐炊黄粱。
漫兴·其二
作者：薛宁廷
朝代：清

地接南山万林竹，风雨萧萧动新绿，五眼泉喷水百斛。坐来濯尽京洛尘，枯澹未妨食无肉。
登报恩塔作书陆雨庄册子后
作者：薛宁廷
朝代：清

雄都峙南戒，陟历妨夏炎。缥缈想高际，远眺穷毫纤。散步出近郭，绀塔铃语檐。拔地石笋峭，溜雨天花黏。支撑仗调御，超忽惊蜚廉。上绝飞鸟飞，下有潜虬潜。粤建自永乐，竭府供庄严。长干仿阿育，报母追嵫崦。辇石万牛重，鞭血千夫歼。转轮斗般巧，卓笔称蒙铦。螺房寄诘屈，蜃窗眩回瞻。江流细如线，钟阜清于帘。臂钏抱城堞，恒沙攒市阎。混茫元气浮，孤迥晨光暹。九层仅得七，足力谁能添。险作堕枝鹊，因此登竿鲇。轻命总穷薄，稽礼惩危阽。百千万亿身，一笑花同拈。小憩话兴废，指画哦吟兼。不食武昌鱼，江东归紫髯。六代何草草，冬乌夏之蟾。颇亦崇象教，乞波罗蜜甜。奢淫召兵燹，何以宁苍黔。皇图今无外，东鲽随西鹣。越裳涂所经，相风兹其占。高生辩而裁，王子文而谦。百闻证一见，不啻翻邺签。维时盛霖潦，远水铺白盐。高田化沮洳，低禾横漫淹。阻圩悔捧士，不获胡腰镰。斗增故乡思，安得斯民恬。归来或问讯，吾舌牢生钳。聊费少楮墨，能者当予砭。陆郎索我书，嗜痂心未厌。振笔了急逋，抵合浮图尖。
山左道中
作者：薛幼芸
朝代：清

匝径白杨树，亚篱红蓼花。长枝初熟枣，短蔓未凋瓜。雨合炊烟重，沙分溜水斜。轮蹄趁前路，茅店且停车。
暑雨晚凉
作者：薛幼芸
朝代：清

飞花簌簌叶冥冥，沿壁莓苔渐渐青。避雨倒栖双蛱蝶，迎风直立一蜻蜓。细薰艾蒳垂帘护，新种芭蕉倚枕听。六尺桃笙凉似水，翻愁清梦易惊醒。
月菊
作者：薛幼芸
朝代：清

粉本胜龙眠，白描通画禅。青娥真耐冷，著意斗婵娟。
闻夫子授内阁中书，寄贺
作者：薛幼芸
朝代：清

小帖泥金字有芒，郎君新授紫薇郎。高吟红芍传西掖，欢护青萱恋北堂。弱腕未能操井臼，朵颐犹解作羹汤。安贫已是相从惯，纸帐芦帘梦亦香。
雨菊
作者：薛幼芸
朝代：清

黄花原自瘦，得雨亦能肥。沐浴君恩重，秋腰不减围。
霜菊
作者：薛幼芸
朝代：清

甘作群芳殿，能令劲气完。练成豪侠骨，禁受十分寒。
风菊
作者：薛幼芸
朝代：清

百卉随风靡，惟君意不平。由来强项令，未肯折腰迎。
如梦令·秋闺
作者：薛彬
朝代：清
体裁：词

桐月半悬银饼。竹露自鸣金井。小立却含情，但把湘裙漫整。人静。人静。风动一帘花影。
最高楼·归来
作者：薛彬
朝代：清
体裁：词

家山路，独自命巾车。重葺旧衡庐。花萼吹香能睡蝶，柳枝和露好穿鱼。且閒居，还沸茗，日翻书。抛将赋笔，不学相如。丢开匕首，不学专诸。千古事，总邱墟。竹深佛院须留偈，客散朱门懒曳裾。天气好，重相订，看芙蕖。
满庭芳·冬夜仝娄上唐实君、邹乾一、陈药闻先生宴集巴尊三斋中
作者：薛彬
朝代：清
体裁：词

雪压梅红，烟迷浦白，疏篱掩映重门。风尘渐解，剪烛细论文。落落旷怀高寄，惊四座、丽藻缤纷。画阑外，清歌一曲，幽韵欲消魂。南村。潇洒处，红香缥缈，绿野氤氲。尽抽思搦管，狂态犹存。宴集今宵胜也，同散步、踏破苔痕。夕阳下，寒鸦影乱，冷月做黄昏。
碧窗梦·本意
作者：薛彬
朝代：清
体裁：词

蕉影横窗碧，花光逗幕红。一声孤雁叫楼东。惊破一番旅梦、半床空。
菩萨蛮·寻春冒雨
作者：薛彬
朝代：清
体裁：词

冷风索索鸣窗纸。孤眠一夜凄凉死。灯火近黄昏。春归欲断魂。积阴吹不破。带雨穿花过。登磴下危峦。芒鞋不要乾。
长相思·本意
作者：薛彬
朝代：清
体裁：词

花为姿。玉为姿。有个人儿旧姓施。若耶芳讯迟。夜阑时。酒阑时。离续萦怀费所思。寸心明月知。
雨中花·采石矶怀古
作者：薛彬
朝代：清
体裁：词

四望兼天冰雪。峭壁棱棱奇绝。滚滚江流，重重烟树，多少蛟龙穴。石顶狂呼倾酒歠。仰看山间明月。请说与游人，排空银练，都是英雄血。
减字木兰花·丹阳道中闻雁，时染小恙
作者：薛斑
朝代：清
体裁：词

披星浥露。趱过丹阳城下路。倦策吟鞭。双桨平波逐晓烟。河桥风恶。吹送离鸿沙际落。欲倩传书。惆怅平安两字无。
减字木兰花·清平港半夜大风几覆舟
作者：薛斑
朝代：清
体裁：词

拖烟抹雨。巴到黄昏投港住。陡起狂飙。搅乱邗江半夜涛。山鸣谷应。长啸划然天地震。底事心惊。噩浪盲风我惯经。
唐多令·京砚山望扬子江
作者：薛斑
朝代：清
体裁：词

木落失山青。山高阻客行。行不尽、石径崚嶒。京砚山前聊憩足，风凛冽，客衣轻。白雁叫苍冥。清霜点鬓星。袅孤烟、沙迹寒汀。遥望江边知不远，还绕过，润州城。
忆秦娥·丹徒道中偶见
作者：薛斑
朝代：清
体裁：词

香风袅。湘裙低衬凌波小。凌波小。行来印破，霜痕多少。仓忙错走林间道。含羞愈觉丰姿好。丰姿好。搔头佯整，侍儿斜靠。
念奴娇·吴门返棹，路过三塘，晤周格人。见示何铁画扇并词，即次元韵
作者：薛斑
朝代：清
体裁：词

漂蓬千里，恰归来、又是残冬时节。羞涩空囊从鬼笑，祗剩登山双屐。歧路逢君，饥寒驱我，共叹家徒壁。清宵相对，空怜三月离别。闻道北固狂生，挥毫纵饮，浊酒铛中热。更写幽人临绝崄，下视乘风飞鹢。松色堪餐，云根俨活，妙理浑难说。奇才如此，世胡欲杀何铁？
念奴娇·吴门重晤黄龙士
作者：薛斑
朝代：清
体裁：词

春残一别，叹飘零又早，岁云暮矣。我苦淹留君未返，天地沙鸥同似。握手他乡，论心客舍，暂醉吹箫市。寒灯促膝，低徊无限情思。犹忆故里初逢，君年英妙，我亦称豪士。曾得几场花下饮，倏忽吾衰将至。雨棹烟帆，酒旗戏鼓，湿尽青衫泪。此都郁郁，为君须亟归耳。
念奴娇·蓝田途次寄别邓谦谷
作者：薛斑
朝代：清
体裁：词

鞭丝东至，正残红零落，胭脂铺地。撩乱春光曾几日，花事半随流水。极目青山，粘天碧草，客路谁同醉。蓝田渐远，回头无限情思。忆昨野寺持觞，芳原系马，送别惊分袂。耿耿想看人竟去，也觉魂销此际。闻说感恩，不如知己，古语君应记。前欢可续，双鱼莫惜频寄。
念奴娇·雪中早行寄丛枚先
作者：薛斑
朝代：清
体裁：词

朔风如箭，结层阴、催送一天浓雪。旋舞六花银满地，妆就璚檐瑶壁。半夜鸡鸣，五更人起，行李冲寒发。登车遥望，千林飞鸟踪绝。此际罗绮丛中，红酥手暖，绣被香薰彻。一枕温柔云雨梦，谁信严冬凛冽。曾念长途，冰疑短褐，皴瘃镌肌骨。酒帘何处？停辕聊解风色。
念奴娇·题李若金偕如君王小素调羹图，即次来韵
作者：薛斑
朝代：清
体裁：词

莺歌燕舞，记前宵邂逅，欢场曾共。恼煞连朝风雨恶，駊騀襟怀如冻。落拓情悰，困人天气，好选黄昏梦。板扉慵出，为嫌屐齿泥重。最羡南国佳人，陇西公子，琴瑟供调弄。一阕新词题甫就，漏阁签声频送。鼎鼐奇才，盐梅妙手，暂向柔乡纵。他年事业，披图招取麟凤。
望江南·别怨
作者：薛斑
朝代：清
体裁：词

嗟别后，嫩质老风尘。柳弱不堪萦醉客，花愁多为忆离人。寂寞暗销魂。
望江南·归舟雨阻枫桥
作者：薛斑
朝代：清
体裁：词

河桥夜，风雨最难禁。点点惊残孤枕梦，声声滴碎故乡心。客泪暗沾襟。
望江南·秋夜
作者：薛斑
朝代：清
体裁：词

更漏永，起坐自伤神。嘹呖雁鸿悲远迹，凄凉砧杵响寒村。入耳总销魂。
水调歌头·怀戴介眉客都
作者：薛斑
朝代：清
体裁：词

忆昔邗关别，霜月冷侵门。倏过清明百五，花事半纷纭。若被几番风雨，牵惹一天愁思，寂寞怨离群。云树渺无际，怅望黯销魂。玉河水，渭桥柳，灞陵春。争似江南景物，山色软撩人。为问京华旧识，曾念相如游倦，拟与荐雄文。好待归来日，握手细评论。
水调歌头·蓝署席上使酒呈瞻武、澄溪、谦谷
作者：薛斑
朝代：清
体裁：词

落魄扬州客，只影寄蓝田。又见梅花飘雪，丝柳绿含烟。可惜三分春色，转眼二分已过，归计尚迁延。赖有素心侣，良会胜平原。重帘卷，风入座，月当天。肯教辜负玲珑，红烛照华筵。笑指索郎快赌，竞作长鲸川吸，轰饮乱觥船。莫叹无人管，一任醉时眠。
水龙吟·同郭振兮泛舟红桥
作者：薛斑
朝代：清
体裁：词

七年不到红桥重，来放棹，当三伏。微风吹雨，浓云翳日，远天新沐。碧藕香中，画楼深处，酒旗高矗。望东船西舫，衣光鬓影，帘儿下，人如玉。时样内家妆束。采香游、陂塘几曲。红牙小驻，丹唇潜转，歌摇金谷。不管愁人，中年以后，神伤丝竹。笑狂奴、买醉无钱，浪踏遍，平山麓。
沁园春·为内子题照
作者：薛斑
朝代：清
体裁：词

眼底惊看，瘦骨支颐，不似渠侬。记二十年前，镜台初下；卿年三五，我恰相同。无赖流光，多情烦恼，销尽当时雅淡容。妆疏懒，为长贫善病，愁隐眉峰。堪悲四壁秋风。更罗计频怜坐命宫。笑空厨无火，庭槐自扫；齑盐不给，野藿长供。斗帐酣香，钩帘印月，旧事寻思一瞬中。卿休苦，有吾曹舌在，未必终穷。
沁园春·咏虞美人花，次许山涛韵
作者：薛斑
朝代：清
体裁：词

意蕊情条，纤缛纷敷，真耶幻耶？想垓下歌阑，灯昏楚舞；帐中血碧，月射银沙。泣露啼烟，愁蜂惨蝶，为惜朱颜委剑花。千秋恨，剩柔枝弱卉，翠亸红斜。疏风嫩雨频加。宛泪结红冰透碧纱。问鹦鹉呼来，人归何处？鹧鸪催落，肠断谁家？槛外㛹娟，溪边婀娜，碧玉移将斗丽华。评花史，谢江东父老，怜取奇葩。
沁园春·晚出金阊门，挐舟至虎邱，宿悟石轩，是夜大雪
作者：薛斑
朝代：清
体裁：词

剪剪疏风，丝丝嫩雨，做就春寒。向吴姬垆畔，冲泥沽酒；金阊城下，带醉呼船。短薄祠荒，真娘墓悄，几处柴门冷衅烟。三塘路，觉今番七里，远较从前。黄昏直叩僧关。借一榻安眠悟右轩。听塔顶金铃，琤琮击碎；楼头玉笛，宛转吹残。搅乱乡心，惊回旅梦，晓起推窗雪满山。凭高望，似梅花万点，开遍层峦。
沁园春·长安谢使君席上醉后作
作者：薛斑
朝代：清
体裁：词

姑妄言之，姑妄听之，莫笑狂生。看长杨献赋，人传才子；沉香侍宴，词谱新声。台殿丝纶，封疆保障，振旅还朝奏荡平。功成日，羡燕然勒石，麟阁题名。拂衣早遂归耕。遇花月常教醉不醒。更选妓徵歌，金钗环绕；谈天炙谷，珠履纵横。五世簪缨，百年耆耇，枣进安期證上清。心方足，但前因未种，一事无成。
满庭芳·同澄溪、谦谷二使君，瞻武孝廉集张楚秀才辅园看玉兰花
作者：薛斑
朝代：清
体裁：词

丽日烘梅，轻烟染柳，饧箫催近清明。春风吹绿，草色暗山城。共指蓬蒿三径，寻仲蔚、小憩荒庭。缭垣下，悄无人迹，玉树独敷荣。江南当此际，木兰开放，地粉天璚。见他乡凋谢，身尚飘零。憔悴蓝田倦客，怕重听、茅舍鸡声。花前坐，休嗟潦倒，拚醉对良朋。
满江红·元夜蓝署即事，呈韩瞻武孝廉、谦谷使君
作者：薛斑
朝代：清
体裁：词

月暗灯昏，总凑做、凄凉元夕。那更是、流亡满目，魂销羁客。辽邈关山音信杳，苍茫云树家乡隔。怕春风、吹雪上华颠，头成白。愁脉脉，萦如织。心耿耿，丝如棘。纵强拚抛下，怎生抛得？被酒难寻张子布，逃名不遇孙宾硕。听哀鸿、嘹呖叫三更，添凄恻。
花心动·同佘羽尊、吴西岩、钱拱玉看桃花，偶过石王香斋留饮，用宋阮逸女韵
作者：薛斑
朝代：清
体裁：词

日霁烟收，正红桃如火，未经摧折。丝柳摇金，杜若吹沙，渐近牡丹时节。年来颇怪游踪懒，枉自信、张仪有舌。总浪把、韶光抛掷，心枯肠结。此恨谩劳重说。对绿酒青灯，且休愁切。落落吾徒，草草盘餐，不让五侯鲭设。醉乡有路甘同徙，又何论、身名湮灭。莫辜负、当前好风佳月。
苏幕遮·无题
作者：薛斑
朝代：清
体裁：词

脸波微，眉晕小。帐掩流苏，遮莫欢多少。绣被鸳鸯颠共倒。细语低迷，没个人知道。意冥冥，声悄悄。一枕高唐，飞梦巫峰绕。恼煞无情鸡唤晓。催起曈昽，又上纱窗了。
莺啼序·暮春水绘觞泛，用彭羡门先生闺情韵
作者：薛斑
朝代：清
体裁：词

丽日烘晴，听柳外、数声黄鸟。却才过、岳降良辰，年时倏又春杪。紫陌踏青春起晚，朱楼浮白贪眠晓。看朝来雪压，红褪海棠多少。玉李花秾，碧桃萼破，一望如银缟。惜蒸霞、几树纤纷，乱随流水难扫。啄苍苔、翠羽拚飞，掠晴波、红襟来了。美风光，不减武陵，渔郎谁到。广寒深处，欲把嫦娥唤醒，驻清池曲沼。尽箫鼓中流，选妓徵歌，恣情欢笑。玉屑分餐，金波长吸，吾侪痛饮为佳耳，怕更阑、月黑园亭悄。十年心事，茫然暗自销魂，禁不住，柔肠搅。那堪重见，昔日何戡，宛转歌喉袅。恍忆当年筵上，云母裁将，雪儿唱彻，红盐偏好。旧恨如丝，新愁似纤，瞢腾醉眼频回顾，只树底、残灯弄馀照。蹒跚缓步归来，仰视中天，春星渐小。
蝶恋花·蓝署纪梦
作者：薛斑
朝代：清
体裁：词

凉透竹窗刚薄暮。一枕馀甜，迷却黄河渡。秦水秦山无尽处。尤云殢雨终难据。明月楼台横白露。半晌贪欢，忘了来时路。怪煞梦魂留不住，秋声触碎芭蕉树。
踏莎行·早发句容县
作者：薛斑
朝代：清
体裁：词

夜柝敲残，晨鸡啼歇。漫漫碛上沙如雪。山高马滑路崎岖，冲寒行尽前村月。露洗长林，风欺短褐。柔肠对景愁千结。天公不肯靳霜花，星星乱点离人发。
踏莎行·舟宿吴陵而中有怀
作者：薛斑
朝代：清
体裁：词

落日催行，重阴放棹。孤舟信宿吴陵道。瀰漫野涨浸荒城，平川一望无青草。熠耀萤翻，官私蛙闹。不眠愁被乡思搅。吾庐今夜雨声中，灯前有个人烦恼。
金缕曲·京江舟中，四十初度，呈吴门韩慕庐先生
作者：薛斑
朝代：清
体裁：词

四十今朝是。镇无端、孤舟满载，一天离思。半世风霜摇落尽，槁项真成穷士。岂甘作、庸庸馀子？生不同时逢狗监，困泥途、谁荐雄文似。愁不断，如江水。行行渐指吴闾地。记当年、平章花月，裁红缕翠。忽漫光阴催转轴，精力已销亡矣。怕华发、星星垂耳。剩有公荣堪与饮，纵凄凉、客路休辞醉。歌金缕，祝强仕。
金缕曲·同友人雨花台访张南村不值，路过报恩寺看菊
作者：薛斑
朝代：清
体裁：词

相约城南步。望苍茫、雨花台畔，迷烟锁雾。行到山前刚数里，绕遍水村渔浦。问昔日、诗翁何处？茅舍竹篱知在否，怕西风、吹如青冥去。人不见，眼空注。凭高远眺天涯路。最关情、离鸿声彻，白云红树。铁瓮城边沙滚滚，隐约龙蟠虎踞。更塔影、横空倒竖。且向招提寻往迹，渡危桥、手挽疏藤缕。黄菊好，暂延伫。
金缕曲·吴门席上使酒赠姬人
作者：薛斑
朝代：清
体裁：词

吾老是乡矣！又何须、求仙辟谷，从赤松子。服食多为药所误，争此饮醇能醉。论达者、彭殇同致。暂解缠头偎舞袖，尽吹箫击筑吴东市。得且住，为佳耳。苏台漫说风流地。看如今、荒烟蔓草，苔封尘翳。不见馆娃人似玉，肠断零珠冷翠。空极目、残山剩水。一片枫林红露洒，似榴裙、血染青山泪。欢未竟，愁乃继。
金缕曲·寄赠何铁三十初度，次铁珊先生用辛稼轩元韵
作者：薛斑
朝代：清
体裁：词

龙犬从人说。说何生、痴狂懒慢，居然怀葛。落拓天涯三十载，历遍穷途霜雪。总埋没、朱颜绿发。回首江南风物好，枉飘零、辜负梅花月。镇日鼓，齐门瑟。与君动是经年别。更堪悲、多番坎壈，几般离合。血里轮囷销铄尽，祗剩崚嶒瘦骨。空大笑、冠缨索绝。此后相逢须痛饮，捋黄须、醉舞龙渊铁。看世态，目眦裂。
金缕曲·燕子矶怀古
作者：薛斑
朝代：清
体裁：词

帆挂秋江半。瞰高空、长山如带，长河如练。燕子矶头凝暮霭，无数舟停水面。看不尽、山容近远。芦荻洲中森敌罍，战西风、摇飏牙旗展。黄叶舞，碧云卷。留都自昔称雄健。笑吴儿，筹边乏策，空誇天限。惟有波心一片月，照彻古今不变。叹转眼、兴亡飞电。试向钟陵高处望，问当年、王气今谁见？思往事，情难按。
金缕曲·金陵旅中初度
作者：薛斑
朝代：清
体裁：词

岁俭依人住。猛伤心、他乡他席，又逢初度。荏苒韶华过四九，受尽虚名耽误。尽流落、酒旗戏鼓。潦倒半生饥欲死，羡侏儒、饱饭教臣妒。仰天笑，冠缨污。当年壮志闻难舞。占骚坛、从横捭阖，齐名韦扈。十载销亡精力倦，羞说雕龙绣虎。空踯躅、天涯歧路。旅馆三更惊雁叫，对孤灯、谙遍凄凉苦。悲老大，泪如注。
金菊对芙蓉·四十自寿并寿内人
作者：薛斑
朝代：清
体裁：词

廿载同随，半生同病，韶华恰又相同。愧巨源才学，说甚山公。每思冀缺齐眉好，几年来、庑下劳春。我耻无闻，卿伤见恶，忧恨重重。回头坎坷途中。只如今相对，也算难逢。笑充囊诗卷，未救奇穷。谢卿莫漫羞贫贱，有云海、洗荡心胸。太冲娇女，渊明劣子，且醉花丛。
风流子·本意赠妓，次石王香韵
作者：薛斑
朝代：清
体裁：词

轻车来此里，盈盈女、家傍白蘋洲。见娇点梅妆，寿阳汉殿；俏吹凤竹，弄玉秦楼。魂销尽、华灯双影颤，斜月一痕收。曲和鹍弦，歌名宛转，枕移皓腕，乡号温柔。佳时容易度，听樵鼓、三鼕又打楼头。怕是秋宵不永，须闰更筹。甚紫宫争咏，金丸翠被，锦鞋漫赋，碧繶缃勾。且学癫狂风絮，浪逐波流。
一丛花
作者：薛时雨
朝代：清

春闺寂寞掩莓苔。次第报花开。折花簪鬓都无绪，倩侍儿、扶上香阶。镜里朱颜，壶中红泪，心事自家猜。忍将脂粉付尘埃。无语对良媒。钗盟钿约今何在，蹙双蛾、慵倚妆台。待踏杨花，梦魂拘束，怕过谢桥来。
一剪梅
作者：薛时雨
朝代：清

何处思量不可怜。清影娟娟。瘦影翩翩。一瓯香茗一炉烟。淡到无言。浓到无言。万斛閒愁载上船。灯黯离筵。筝咽离弦。酒阑人散奈何天。话又连绵。泪又连绵。
一叶落
作者：薛时雨
朝代：清

一叶落，凉初觉。彩云旧订银潢约。美人期不来，秋院罗衫薄。罗衫薄。恨向青灯阁。
一斛珠·王芑亭外史逢辰馈槜李
作者：薛时雨
朝代：清

玉衡天上，历历星精偷色相。城荒嘉果留无恙。一捻新红爪，印西施样。梅里奇珍劳远饷。承筐较胜投桃贶。丰姿掩映娇无两。纤核中虚，漫把王戎谤。
一萼红·徐颂阁殿撰郙以留香仙馆主人小影寄题
作者：薛时雨
朝代：清
体裁：词

古杭州。好莺花寥落，烟水不胜愁。劫重神伤，形劳吏俗，琼思瑶想都休。蓦一朵、彩云飞下，认丰姿、重见杜家秋。影里情悰，尘中物色，纸上灵修。艳说泰娘声价，住江天海市，占尽风流。潮长瞿塘，人归叱利，司勋梦醒从头。借一幅、崔徽图画，寄相思、价要百缣酬。毕竟文姬未赎，幻影浮沤。
一萼红·旧宅中阑天竹独存作此赏之
作者：薛时雨
朝代：清

古墙东。见一枝濯濯，摇落不随风。佛国因缘，山家点缀，园林雪后殷红。曾经过、画阑培植，挺孤芳、留待主人翁。艳夺朱樱，珍逾绛蜡，色亚青松。多少名园别馆，叹沧桑过眼，人去粱空。七尺珊瑚，千林锦绣，繁华都付狂蜂。最难得、丹成粒粒，耐冰霜、节与此君同。一任蓬蒿没径，黄月濛濛。
一萼红·旧宅中阑天竹独存作此赏之
作者：薛时雨
朝代：清
体裁：词

古墙东。见一枝濯濯，摇落不随风。佛国因缘，山家点缀，园林雪后殷红。曾经过、画阑培植，挺孤芳、留待主人翁。艳夺朱樱，珍逾绛蜡，色亚青松。
多少名园别馆，叹沧桑过眼，人去粱空。七尺珊瑚，千林锦绣，繁华都付狂蜂。最难得、丹成粒粒，耐冰霜、节与此君同。一任蓬蒿没径，黄月蒙蒙。
一萼红·朱修伯太史同年学勤见余上年赠月娥词属倚原调转赠雪卿为赋此阙
作者：薛时雨
朝代：清

扫蛾眉。看朝天素面，恰与月交辉。皓魄难圆，灵娥已嫁，深夜谁叩朱扉。让青女、婵娟独擅，落九夭、咳唾尽珠玑。柳絮联因，桃花作靧，梅萼添肥。门掩枇杷花下，有煎茶学士，冷艳相依。姑射肌丰，太真肤腻，清品尘世应稀。却笑我、停舟访戴，眩生花、银海倏迷离。为谱阳春一曲，算比红儿。
一萼红·赠月娥
作者：薛时雨
朝代：清

称芳名。是广寒旧队，小谪下瑶京。蛾样犹纤，蟾辉未满，神彩先自光明。曾学过、霓裳法曲，串新声、呖呖妒啼莺。靥笑添涡，眉修露慧，睇转流情。快到团圞时候，愿灵娥珍重，莫堕愁城。豆蔻含香，芙蓉作蕊，烦恼何苦相萦。须记著前身小影，伴青天、碧海耐凄清。留待梯云客至，唤取卿卿。
一萼红·题曹梅庵茂才葬花图
作者：薛时雨
朝代：清

莽无端。把灵根断送，黄土盖红颜。劫转维摩，玄参天女，因果从古难言。纵说县、色空空色，争彩云、一瞬便成烟。世界花花，因缘草草，幽恨绵绵。触我天涯愁绪，算风姨月姊，香火曾联。鹉水同盟，鸳湖同载，埋玉同落江边。料泉下、浣纱旧伴，话乡情、形影永相怜。可叹韦皋渐老，重侍无缘。
一萼红·题朱久香学使花间补读图
作者：薛时雨
朝代：清
体裁：词

太匆匆。悔十年读律，万轴付尘封。鹤迓人归，云扶梦住，杜门春扫残红。喜奎壁、星明故国，十三州、脱剑尽歌风。一代名臣，千秋绝学，都在书丛。犹记鸳湖作宰，看诸生衮衮，门庆登龙。桃李阴成，嫏环秘泄，文光十丈腾虹。最珍重、缥缃世业，展生绡、依旧古香浓。应笑鲁论半部，学究冬烘。
一萼红·题杨眉影夫人画兰遗墨为秦次游中翰光第作
作者：薛时雨
朝代：清

胜愁苗。教秦嘉肠断，香草泣离骚。宝匣尘昏，瑶琴调涩，三生福分全消。算只有、昙花小幅，是当年、螺子黛亲描。并蒂缘悭，同心影瘦，纫佩香凋。千古才人工怨，睹零缣断素，分外无聊。碧杜缄情，红蘅忆远，古芬飞上吟毫。最惆怅、湘君魂窄，一声声、楚些渺难招。争怪潘郎华鬓，逐渐飘萧。
东风第一枝·乙卯新正三日孝侯同年招作长夜之饮赋此
作者：薛时雨
朝代：清

岭雪晴融，唐花暖放，咬春筵启初度。选声宜趁新年，把盏喜联旧雨。多君洒落，早准备、登坛旗鼓。看布成、酒阵森严，蒸作满庭香雾。难得是、抟沙再聚。何况是、岁朝佳序。拨来内翰铜琶，和出杜娘金缕。豪情绮习，争忍令、芳时孤负。笑夜阑、扶醉归来，借尔玉堂莲炬。
东风第一枝·章门新年
作者：薛时雨
朝代：清

彩焕桃符，声暄竹爆，曈曈日射朱户。兰闺喜溢芳朝，花市袂联姹女。香车扶上，看风里、杨枝如舞。最怜他、血色罗裙，付与九衢尘土。池洗马、艳名自古。桩系马、旧游记取。临街新绣春灯，隔江罢闻战鼓。韶华恰好，偏十日、九逢风雨。倚绿窗、轻按红牙，补入竹枝词谱。
中秋夕循清凉山步月
作者：薛时雨
朝代：清

薄醉御凉飔，缓步入山麓。月出山蔽之，疏影动林木。须臾升中天，一色净如沐。清气通乾坤，好景豁心目。世人喜美满，香花荐芬馥。儿女喜团圞，醴酒陈醲郁。嫦娥意自闲，广寒终古独。始作作仙人，所得惟清福。虫吟夜转静，草丰径弥曲。下山息吾庐，幽兴自然足。回头望翠微，似有孤云宿。